Эр ва хотин муносабатлари психологияси\nЭр-хотин муносабатлари бир текис муносабатлар эмас. Йиллар давомида бу муносабатлар ко‘п маротаба синалади, дарз кетади, ҳатто синиши ҳам мумкин. Оилада эр ва хотин муносабатлари вақт о‘тиши билан оқилона ҳамкорлик ва до‘стлик, қон-қариндошлик муносабатларига айланиб боради. Ко‘пчилик никоҳларни бахтли ҳам, бахтсиз ҳам деб аташ мушкул, чунки уларда эр-хотинларнинг бир-бирларини секин-аста тарбиялаб боришлари ва тақдир тақозоси билан бора-бора муносабатлар чуқурлашиб, тушуниш ҳисси ва до‘стона муносабатлар сайқаллашиб боради. Оиланинг мустаҳкам бо‘лиши, эр-хотиннинг бахтиёр ҳаёт кечиришлари ва тинч-тотув яшашларида уларнинг о‘заро қовушиши муҳим рол о‘йнайди, деб ко‘рсатади.\nУ ўзаро қовушувларнинг шартли равишда 3 таркибий қисмга бўлинишини еътироф этади. Улар: 1) биологик қовушув; 2) психологик қовушув; 3) социал қовушув.\nБаъзи ҳолларда мижоз тури жиҳатидан келин-куёвлар ўзаро мос келмаса-да, лекин улар орасида ҳиссиёт кучи, психологикпедагогик билим савияси, оилавий ҳаётни мустаҳкамлашга интилиш, тарбия ва маданий савия даражаси, ўзаро муносабат маромлари уларнинг ўзаро қовушиши, оиланинг мустаҳкамлигини таъминлай олади. Психологларнинг фикрича оилада эр билан хотин орасида юзага келадиган келишмовчиликларни психологик таҳлил қилиб, уларнинг асосий сабаблари келин-куёвнинг касб-фаолияти ва оиланинг қадр-қимматини ўлчашлари, унда етакчилик мавқеини қўлга киритиш учун курашишлари, бир-бирини психологик хусусиятларини тушуниб етмасликлари, уй-рўзғор ишларини бажаришга тайёр эмасликлари, жинсий тарбияга оид билимларнинг етарли эмаслиги, болаларни тарбиялашдаги келишмовчиликлари, мижозларининг мос келмаслиги, жинсий масалаларда келишолмасликлари, фарзандсизлик, рашк ва ишончсизлик еканлигини кўрсатиб ўтади.\nАлександр Дюма таъкидлаганидек: «Рашк бошқалардан ко‘ра о‘зига ко‘прок азоб бериш санъатидир».\nШундай экан, рашкчи оналарга психологлар тавсия қиладилар: рашкингиз меъёридан ошаётганлигини сезганингиз заҳоти, жуда бўлмаса, уйингиздаги мебеллар жойини ўзгартиринг, маданий ҳордиқ чиқаринг, кўпрок давраларда бўлинг. Оилавий муносабатлар икки киши эр ва хотин орасидаги ҳиссиётларга асосланиб шаклланади. Агар ҳиссиётлар ортда қолиб, ҳаёт муаммолари устун келиб, эр ўзини терговчи сифатида туца, хотинини доимий тергов остида ушласа ёки хотини доимо моддий муаммолар, бойлик, рўзғор ҳисобкитобини қилиб эрни доимо тергаса бир-бирларига бўлган ҳис-туйғу йўқолиб кетади. Инсон баъзида ўзига яқин бўлган одамларни тушунмайди. А.Грин ўзининг асарларидан бирида «Бизнинг ички дунёмиз камдан-кам одамни қизиқтиради»-деди.\nОилавий муносабатлар икки киши эр ва хотин орасидаги ҳиссиётларга асосланиб шаклланади. Агар ҳиссиётлар ортда қолиб, ҳаёт муаммолари устун келиб, эр ўзини терговчи сифатида туца, хотинини доимий тергов остида ушласа ёки хотини доимо моддий муаммолар, бойлик, рўзғор ҳисобкитобини қилиб эрни доимо тергаса бир-бирларига бўлган ҳис-туйғу йўқолиб кетади. Инсон баъзида ўзига яқин бўлган одамларни тушунмайди. А.Грин ўзининг асарларидан бирида «Бизнинг ички дунёмиз камдан-кам одамни қизиқтиради»-деди. Инсон турмуш кўришдан олдин бу ҳаётда ўзининг дунёқарашига эга бўлади. У ўзи учун азиз ва қимматли нарсаларни белгилаб қўяди, шунинг учун ўз ёнида тушунадиган, унинг ғурурига тегмайдиган, дунёқараши устидан кулмайдиган, таъна қилмайдиган кўпинча яқин бир инсон бўлишини истайди.\nКимда ким банкка қўйган пули кўпайишини истаса, бунинг чорасини излайди. Худди шунингдек, кимки аёли билан ўзаро муҳаббати янада кучайишини истаса, бунинг сабабларини қидириши лозим бўлади. Қуйида ўша воситалардан 10 тасини келтириб ўтамиз. Шунинг учун оилавий муносабатларни мустаҳкамлашда қуйидаги факторларга эътибор қаратиш керак:\nЎзаро ҳадялар улашиш:\nЎзаро гаплашиб ўтириш учун алоҳида вақт ажратиш:\nЭрнинг аёлига ва аёлнинг эрига ўтли қараши:\nЭр-хотин ўртасидаги расмий муносабатлар, йаъни эрнинг ўз вазифаларини бажариши ва аёлнинг ўз вазифаларини бажариши ёки бир-бирларига севишларини изҳор қилишларининг ўзи муҳаббатни кучайтиришга кифоя қилмайди. Баъзида гап-сўзсиз, имо-ишоралар, қарашлар, овоздаги ўзига хос оҳанглар, кўзнинг муҳаббатга лиммо-лим ўтли нигоҳи ҳам ишни битириши мумкин. Буларнинг ҳаммаси кўнгил, руҳият орқали амалга ошириладиган ишлардир.\nИшга кетаётганда илиқ хайрлашув ва ишдан қайтганда илиқ кўришув:\nАёлни мақтаб туриш. Уни ҳамма нарсадан қизғонишини одоб билан изҳор қилиш:\nБаъзи ишларда аёлга кўмаклашиш:\nЭр ҳам, хотин ҳам бир-бирларига шундай сўзларни топиб гапирсинларки, натижада ўрталаридаги муҳаббат яна ҳам кучайсин. Масалан, бир-бирига севишини айцин, “Сиз менга Аллоҳнинг неъматисиз” каби сўзларни айтиш айни муддаодир.\nСуҳбат учун ҳеч ким халақит бермайдиган тинч жой танлаш:\nЎртадаги муҳаббат меъёрида бўлишига эътибор бериш:\nБу жуда муҳим масала. Бир-бирини жуда қаттиқ ҳам севмасин, жуда бегоналашиб ҳам кетмасин. Ҳамма ишда мўтадиллик яхшидир. Зеро, муҳаббатга муккасидан кетишдан қайтарилган. Ўртада масофани сақлайман деб узоқлашиб ҳам кетмаслик керак. Зеро, ўртадаги масофани сақлашда қанчалик чуқур кетилса, муҳаббатга шунча путур етади. Кўпгина оилавий муаммолар ҳам аслида мана шу бегоналашувдан келиб чиқади. Пайғамбар алайҳиссалом “Дўстингизни енгилроқ севингки, куни келиб у душман бўлиб қолиши ҳам мумкин. Душманингизга ҳам енгилроқ адоват қилингки, куни келиб у дўст бўлиб қолиши мумкин” деганлар.\nЭр-хотин бир-бирига оғир дамларда далда бўлиши:\nЭр ва хотин муносабатлари психологияси АЁЛ ВА ЭРКАК ПСИХОЛОГИЯСИ. (НАИМЖОН АЗИМОВ) 08.04.2021 “Mahalla va oila” ilmiy-tadqiqot instituti


Совуқ сув бўйича тарифлар оширилади | NORMA.UZ\n«Toshkent shahar suv ta’minoti» МЧЖ 24 январдан ичимлик суви ва шаҳар канализациясидан фойдаланганлик учун тарифлар оширилишини маълум қилди.\nТошкент шаҳар халқ депутатлари Кенгашининг қарорига ҳамда Тошкент шаҳар ҳокимлиги Молия бош бошқармасининг декларациясига асосан 2021 йил 24 январдан Тошкент шаҳри бўйича янги тарифлар (1 м3 учун) амалга киритилади:\nаҳоли учун – 400 сўм;\nбюджет муассасалари учун – 400 сўм;\nулгуржи истеъмолчилар учун – 400 сўм;\nтижорий истеъмолчилар учун – 1 000 сўм.\nаҳоли учун – 350 сўм;\nбюджет муассасалари учун – 350 сўм;\nулгуржи истеъмолчилар учун – 350 сўм.


Нега шифокорларнинг вазири иқтисодчи, врачларга минг доллар маош, аҳолининг кўп қисмида ортиқча вазн — президентнинг шифокорлар билан учрашувидан асосий иқтибослар\n19:21 / 19.03.2022\n“Мен тиббиёт соҳаси вакиллари билан учрашувга узоқ тайёргарлик кўрдим ва унинг муддатини бир неча марта ортга сурдим. Чунки соҳадаги муаммолар жуда жиддий ва уларнинг ечими бўйича пухта режалар зарур. Керакли маблағлар манбаси аниқ бўлиши керак” – Шавкат Мирзиёев.\nУчрашув зарурати ҳақида\n* “Меҳр кўзда”, дейдилар. Сизлар билан учрашиб, очиқ мулоқот қилмасак, муаммоларни яширмай гаплашиб, ечимини изламасак, мақсадимизга эриша олмаймиз. Ҳеч бир давлат ўзининг муаммоларини ечишга ҳаракат қилмай, яшириб, тараққиётга эриша олмаган”;\n* Соҳадаги ютуқни – ютуқ, камчиликни – камчилик деб айтиб, тизимдаги “касалликлар”га тўғри диагноз қўйиб, уларнинг давосини топишга ҳаракат қилишимиз зарур. Тиббиёт шундай соҳаки, унга дахлдор бўлмаган инсоннинг ўзи йўқ. Ҳаммамиз ҳам иссиқ жонмиз, тиббиёт муассасаларига кунда-кунора мурожаат қилмаган кишини топиш қийин”;\n* “Бугун ҳаммангизни бир савол ўйлантиряпти – қани, бу мулоқотда нима ўзгараркан? Лекин бир нарсани айтай, биз бир-биримизни тушунмасак, ҳеч нарса бўлмайди. Мақсад – жонажон ватанимизни, аҳолимизни қийнаётган муаммоларни биргаликда ечиш. Аммо бу фақат қарор, фармонлар билан ҳал бўлмайди. Қўл қўйиш осон, қоғоз ҳамма нарсани кўтаради. Лекин уни бажариш-чи? Бугунги мулоқотда ҳам мен сизлардан айнан пастдаги муаммолар ва уларнинг ечими бўйича таклифлар кутяпман”.\nВазир нега шифокор эмас, иқтисодчи?\n* “Кўпчилигингиз ўйлашингиз мумкин, нега вазиримиз иқтисодчи деб? Шунча йил шифокорларни вазир қилиб ишлатдик, лекин натижа нима бўлди? Бугун ҳамма жойда трансформация жараёни кетяпти. Вазир биринчи навбатда ҳисоб-китобни билиши шарт. Мен Беҳзод Мусаевга вазир бўлиши ҳақида айтганимда мазаси қочиб, ўзига шифокор керак бўлиб қолди. Лекин тиним билмай ишлади, энди-энди талабимни тушуняпти”.\nАжратилаётган маблағ ва янгиликлар\n* “2022 йилнинг ўзида соҳага бюджетдан 24 триллион сўм ёки 2016 йилга нисбатан 4 баробар кўп маблағ йўналтирилмоқда. Ўтган беш йилда шифохоналар ва тез тиббий ёрдам пунктларини дори-дармон, тиббиёт буюмлари билан таъминлашга ажратилаётган маблағлар 12 баробар кўпайтирилди. Шу даврда соғлиқни сақлаш тизимини яхшилаш учун халқаро молия ташкилотларидан 700 миллион доллардан зиёд маблағлар жалб қилинди.\nБирламчи тизимга 20 мингта ўрта тиббиёт ходимлари қўшилди. Шунингдек, қишлоқларда жойлашган 801 та оилавий поликлиника янги замонавий “УЗИ” ва “ЭКГ” аппаратлари билан таъминланди. Шу орқали қишлоқ ва маҳаллаларда 8 турдаги янги тиббий хизматлар йўлга қўйилди. Жумладан, саломатлик кўрсаткичлари бўйича хавф гуруҳига кирган 12 миллион аҳолини мақсадли скринингдан ўтказиш бошланди. Ҳудудларда 23 та республика ихтисослашган тиббиёт марказининг юздан ортиқ филиаллари ўз фаолиятини бошлади”.\n* “Олдин пойтахтда амалга оширилган 210 турдаги операция ва диагностика жараёнларини маҳаллий шифохоналарда ўтказиш имконияти яратилди. 130 турдаги жарроҳлик амалиётлари вилоят шифохоналарида, 60 тури эса туманларда биринчи марта йўлга қўйилди. Сўнгги беш йилда 200 турдаги янги жарроҳлик амалиёти жорий этилди, жумладан, буйрак ва жигар трансплантацияси республикамиз шифохоналарида йўлга қўйилди. Буйрак трансплантацияси орқали шу кунгача 700 га яқин фуқароларимизнинг ҳаёти сақлаб қолинди”.\nАҳоли турмуш тарзи, ортиқча вазн\n* “Мустақилликдан олдин аҳоли сони бўйича 20 миллионга ҳам етмасдик, ҳозир 35 миллиондан ошдик. Бу ҳам Аллоҳнинг марҳамати. Энди бу халқимизнинг муносиб турмуш тарзи ҳақида ўйлашимиз керак”;\n* “Тўғри овқатланмаслик ва ҳаракатсизлик оқибатида бугунги кунда аҳолимизнинг 75 фоизида ортиқча вазн борлиги, 30 фоизида эса холестерин ва қон босими юқори экани барчамизни ўйлантириши керак. Шунинг учун жорий йилдан бошлаб 17 мингдан зиёд тиббий бригада, 2 мингдан ортиқ оилавий шифокор пунктлари ва поликлиникаларнинг иш самарадорлигини баҳолаш бўйича рейтинг тизими жорий қилинади.\nИжобий кўрсаткичларга эришган тиббиёт ходимлари ҳар чоракда мукофотланади, йил якунида эса ҳар бир вилоятда энг яхши натижа кўрсатган поликлиникага мукофот ва совғалар берилади. Бу борада шахсий намуна бўлган тиббиёт ходимлари ва жамоатчилик вакиллари учун алоҳида “Халқ саломатлиги посбони” кўкрак нишони таъсис этилади”.\nХусусий тиббиёт ҳақида\n* “Бир гапни таъкидлайман – хусусий шифохоналарни ҳам тиббиётда бир оила деб қабул қилишимиз керак. Мен ўзим жойларга борганимда давлат тиббий масканлари билан бирга хусусий шифохоналарга ҳам кираман. Такрор айтаман – биз учун тиббиёт масканининг мулк шакли муҳим эмас. Энг асосий мақсадимиз – одамларимизнинг соғлиғини асраш, уларнинг дардига дармон бўлишдан иборат”;\n* “Хусусий тиббиёт учун солиқ ва божхона имтиёзлари, субсидияларни қамраб олган қўллаб-қувватлаш тизими жорий этилди. Натижада биргина солиқ имтиёзлари ҳисобидан сўнгги беш йилда хусусий сектор ихтиёрида 1,3 триллион сўм маблағ қолди”.\n* “Олис ва чекка ҳудудлар аҳолиси оилавий шифокор пунктларида врачлар етишмаслиги сабабли зарур тиббий хизматлар олиш имконияти йўқлиги ҳақида шикоят қилинган. 56 та тумандаги 243 та олис ва чекка маҳаллада 562 та шифокор лавозими вакант бўлиб турибди. Масалан, Қашқадарёда юрак-қон томир касалликлари биринчи ўринда бўлиб, ҳар йили камида 10 фоизга ошмоқда. Лекин кардиологлар штати ва шифохона ўринлари сони сўнгги 20 йилда ўзгармасдан келмоқда”.\n* “Тиббиёт олийгоҳларининг магистратура босқичида ва бакалавриатнинг 5-6-курсларида ўқиётган талабаларга йўлланма асосида бирламчи ва тез ёрдам тизимида шифокор бўлиб ишлашга рухсат берилади. Бу орқали ҳар йили 7 мингга яқин талаба иш ҳақи олиб, таълимни амалиёт билан бирга олиб бориш имконига эга бўлади”.\n* “Ҳар йили 2 мингдан зиёд малакали шифокорлар пенсияга чиқади. Келиб тушган мурожаатларда уларнинг 60 фоизи ўз фаолиятини давом эттириш истагини билдирган. Уларнинг тажрибаси жуда катта, лекин биз уларни пенсияга чиқариб юборишга ўрганиб қолганмиз. Пенсияга чиқарилган шифокорлар жамиятга кераксиз ҳис қилиб, ўзлари ҳам касал бўлиб қолишмоқда. Бирламчи тизим қамровини кенгайтириш ва юкламани камайтириш мақсадида, биз эндиликда бундай тажрибали шифокорларнинг якка тартибдаги оилавий шифокорлик фаолиятини юритишига рухсат берамиз”;\n* “Бугун тиббий таълим муассасалари сонини кўпайтириш, уларда чуқур билим ва малакага, юксак ахлоқий сифатларга эга бўлган кадрлар тайёрлашга алоҳида эътибор беряпмиз. Мисол учун, сўнгги беш йилда 6 та янги тиббиёт олийгоҳи ташкил этилиб, уларнинг умумий сони 14 тага етказилди, қабул квотаси эса 4 баробар ошди”.\n* “Эсингизда бўлса, мен бир вақтлар шифокорларга ҳам 1000 доллар маош берамиз, дегандим. Мана, шу кунлар ҳам келяпти. Бу йил ҳам бюджет ташкилотлари қаторида, тиббиёт ходимларининг ойлик иш ҳақини ҳам камида 10 фоизга оширишни режа қилганмиз.\nтиббиёт ходимларининг ойлик маоши малака тоифасига қараб, яна 15 фоизгача оширилади;\nТиббиёт ходимларини рағбатлантириш жамғармасига йилига 1,5 триллион сўм ажратилади. Ушбу маблағлар ҳисобидан:\nянги иш бошлаган фидойи ёш шифокорларга 1 миллион сўмгача махсус ойлик устама тўлаш тартиби жорий этилади.\nҲозирги кунда олий тоифали шифокор 4 миллион сўм маош олса, энди иш ҳақининг ошиши ва янги устамалар ҳисобига, 8-9 миллион сўмгача маош олиши мумкин бўлади. Ҳамширалар эса, ҳозирги 1,5 миллион сўм ўрнига, тоифаси ва эришган натижаларига қараб, 3-4 миллион сўмгача ойлик олиши мумкин”.\n* “Энди “Қишлоқ шифокори” дастури янада такомиллаштирилади ва 2022 йил 1 майдан бошлаб олис ва чекка ҳудудларда фаолият олиб бораётган шифокорларнинг ойлик иш ҳақига 2 миллион сўмдан қўшимча устама тўланади. Ушбу шифокорларга ипотека асосида уй-жой сотиб олиш харажатининг 50 фоизгача қисми маҳаллий бюджетлардан қоплаб берилади. Бундан буён олис ва чекка ҳудудда узлуксиз уч йил ишлаган шифокор клиник ординатурага имтиҳонсиз қабул қилинади”.\nШифохоналар моддий-техник базаси\n* “Сўнгги беш йилда 9 триллион сўм ҳисобидан 2 мингга яқин тиббиёт муассасаси қурилиб, таъмирланди. Шунингдек, 500 миллион доллар сарфланиб, 2 минг 500 та муассаса замонавий тиббий техника ва асбоб-ускуналар билан жиҳозланди. Лекин ичимлик суви, иситиш тизими бўлмаган, электр таъминоти яроқсиз мингдан зиёд тиббиёт муассасалари мавжуд. 2022-2025 йилларга мўлжалланган алоҳида дастур амалга оширилади. Бунда, энг аввало, 182 та оилавий шифокор пунктида ичимлик суви тармоғи, 450 дан ортиқ муассасада иситиш, 650 тасида электр тизими тўлиқ таъмирланади. Шулар қаторида 1 минг 100 та тиббиёт муассасаси қайта қурилиб, жиҳозланади. 227 та туғуруқ комплекслари таъмирланиб, уларга замонавий тиббий асбоб-ускуналар етказиб берилади. Бундан ташқари, 39 та болалар шифохонасининг ҳолати ва улардаги шарт-шароитлар тубдан яхшиланади. Бу ишларга 6 триллион сўм маблағ жалб қилинади”;\n* “Санитария-эпидемиологик осойишталик тизимининг моддий-техник базасини мустаҳкамлаш мақсадида 165 миллион долларлик дастур амалга оширилади. Бунда 2022 йил 1 майдан бошлаб санитария-эпидемиологик осойишталик хизмати учун туманларда 11 та янги бино барпо этилади, 190 та бино реконструкция қилиниб, мукаммал таъмирланади. Ҳудудий лабораториялардаги эскирган 9 мингта асбоб-ускуна тўлиқ янгиланади”.\nКоррупция ва тажовуз\n* “Тиббиёт соҳаси вакилларига, айниқса, шошилинч ва тез тиббий ёрдам ходимларига нисбатан куч ишлатиш (тажовуз) ҳолатлари ҳам учраб турибди. Энди тиббиёт ходимлари фаолиятига қонунга хилоф равишда аралашган, уларнинг ишига тўсқинлик қилган ҳамда тажовуз кўрсатган кимсаларга нисбатан қонунчиликда алоҳида маъмурий ва жиноий жавобгарлик белгиланади. Ўзбекистонда “қонун – устувор, жазо – муқаррар” эканини ҳеч ким эсидан чиқармаслиги керак”;\n* “Шифокорнинг нафақат устидаги халати, энг аввало, кўнгли ҳам, қўли ҳам пок бўлиши лозим. Давлат тиббиёт тизимини ривожлантириш, соҳа ходимларини қўллаб-қувватлаш учун шунча катта маблағ ва ресурсларни сафарбар этаётган экан, энди бу борада ҳар қандай қонунбузилишларига, тамагирлик ва порахўрлик кўринишларига қарши қатъий кураш олиб боради.\nМинг афсуски, соғлиқни сақлаш муассасаларида айрим шифокорларнинг аҳоли билан қўпол муомалада бўлиши, одамларни менсимаслик, ўз вазифасини суиистеъмол қилиши каби салбий ҳолатлар ҳамон учраб турибди”.


Қайнотанинг келин билан ҳазиллашишига шариат нима дейди? – Alhidoya.uz\n— Мен янги келинман (турмушга чиққанимга бир йил бўлди). Қайнотам ҳазил-ҳузул қилиб ҳар нарсаларни гапиради менга. Бундан ташқари уйимизда шахсий гигиена, покланиш учун шароитлар яхши эмас, ҳаммомга ҳам қайнотам баъзида рухсат бермайди. Хўжайинимга айтсам сабр қил, дейишдан у ёғига ўтмайди. Бунга шариат нима дейди?\n— Аввало Аллоҳ Сизга сабр берсин. Шариатимизда ҳазил-ҳузулнинг ҳам чегараси бор. Айнан қайнотанинг келини билан ҳазиллашиши мутлақо тўғри эмас. Кейинчалик бундай чегарадан чиқишлар ўта ноқулай вазиятлар ва оилаларнинг бузилишига олиб келиши воқеъликда кўрилмоқда.\nСизни бу вазиятда аввало эрингиз ҳимоя қилиши ва бундай ноқулайликларни у бартараф қилиши керак бўлади. Чунки оилада эр аёлини нафақа (яъни еб-ичиши, кийим-кечаги ва бошпана) билан таъминлашидан ташқари аёлининг шахсий кундалик ҳаётига керак бўладиган шароитларини ҳам яратиб бериши вожибдир. Валлоҳу аълам.\nКалит сўзлар: келинқайнотаоилаҳалол-ҳаром\nАттаҳият ва салавотдан олдин бисмиллаҳ айтиладими?\nБалиқни бошига уриб ўлдириш жоизми?\nСоқов одамнинг намози қандай бўлади?


ТОШКЕНТ-АНДИЖОН ПУЛЛИК ЙЎЛИ ЛОЙИҲАСИ УЧУН ГРАНТ АЖРАТИЛДИ - AUZ.UZ\nОЧИҚ АУКЦИОН САВДОСИГА МАРҲАМАТ!\nЯХШИЛАР КЎМАГИГА МУХТОЖ\nУкрaинaдa президент Зеленскийнинг кoртежи aвтoбуслaр билaн тўқнaшди (видеo)\nЖОЙЛАРДА АҲОЛИГА КОММУНАЛ ТЎЛОВЛАРНИНГ НАРҲИ ОШГАНЛИГИ САБАБЛАРИ ТУШУНТИРИЛМОҚДА\nТОШКЕНТ-АНДИЖОН ПУЛЛИК ЙЎЛИ ЛОЙИҲАСИ УЧУН ГРАНТ АЖРАТИЛДИ\nПрезидент қарорига кўра, Давлат-хусусий шерикликни ривожлантириш агентлиги томонидан 2019 йилда ишлаб чиқилиши лозим бўлган лойиҳалар тасдиқланган. Ҳозирги кунда умумий қиймати 2 млрд АҚШ доллари бўлган 10 дан кўп лойиҳа устида иш олиб борилмоқда.\nМолия вазирлиги матбуот хизмати хабарига кўра, йўл-транспорт тизимида Жаҳон банки билан ҳамкорликда Тошкент-Андижон янги пуллик йўлини қуриш бўйича лойиҳа тайёрланмоқда. Мазкур лойиҳани амалга ошириш учун Жаҳон банкининг GIF (Global Infrastructre Facility) жамғармаси томонидан изланиш гранти тақдим қилинган.\nТаъкидланишича, жорий йилнинг 10-16 май кунлари Жаҳон банки вакилларидан иборат йўл қурилиш бўйича экспертлари Ўзбекистонга келиб, тегишли вазирликларда учрашувлар ўтказади. Шунингдек, ушбу экспертлар Тошкент, Наманган, Фарғона ва Андижон вилоятларига бориб мўлжалланаётган магистраль йўлини ўрганишади.\nМИЛЛИОНЛАР ЎЙИНИ: ЯНГИ СТАДИОНДАГИ ДАСТЛАБКИ ҒАЛАБА (+фото)\nЭнди ипак қуртидан беш мартагача ҳосил олиш мумкин\nБеайб фақат kun.uz эмас-ку, ахир!\nҚЎЛДАН КЕТГУНЧА, ЭГАСИГА ЕТГУНЧА...МИ? ЁКИ ҚУВОНЧИ УЗОҚҚА ЧЎЗИЛМАГАН ҚИЛИЧМОЗОРЛИКЛАР\nАНДИЖОНДА ҚЎЙЧИЛИККА ИХТИСОСЛАШГАН КЛАСТЕР ИШГА ТУШАДИ\nВИЛОЯТ ҲОКИМИНИНГ ТАШАББУСИ: АНДИЖОНДА ФУТБОЛ КУНЛАРИ ЎТКАЗИЛАДИ\nҒалаба кучлиларга насиб этди\n© 2019 AUZ.UZ. Веб сайт яратиш - Oqila\n© 2019 AUZ.UZ


Дурдек тишлар соҳибаси бўлишни истаганлар учун? - 24 Июля 2011 - Voy.Tarona.NeT Qo'shiqlar Matni, Yulduzlar Biografiyasi\nГлавная » 2011 » Июль » 24 » Дурдек тишлар соҳибаси бўлишни истаганлар учун?\nЧиройли табассум атрофдагиларнинг эътиборини ўзига жалб қилади. Табассум янада жозибалироқ кўриниши учун эса тишлар ҳам оппоқ, дурдек терилган бўлса айни муддао. "Қаловини топсанг қор ҳам ёнади”, деган мақол ҳақиқатга айланиб бўлган бир даврда тишларни дурдай териб, олмосдай ялтиратиш муаммо бўлмай қолган. Бу нафақат гўзаллик, балки саломатлик учун ҳам муҳим. Ахир, айтишадику, "тишинг соғлом, ичинг саломат”, деб.\nДунё аҳолисининг фақат 10 фоизигина дурдек терилган, оппоқ тишларга эга экан.\nЗамонавий ортодонтия ёрдамида тишлардаги нотўғри тишламни (прикус) ҳар қандай ёшда тўғирлаш, стоматология ёрдамида эса тиш эмалига зарар етказмасдан уларни оқартириб, тошлардан тозалаш мумкин.\nШаҳар стоматологик марказларига мурожаат қилганимизда, кўрсатилаётган хизмат нархлари турли-туман эканлигига амин бўлдик. Малакали шифокор топиш билан бирга у кўрсатадиган хизмат нархлари борасида ҳам сўраб-суриштириш зиён қилмайди. Чунки аксарият клиникаларда кўрсатиладиган хизмат ва ишлатиладиган воситалар бир хил бўлишига қарамасдан нарх-наво деярли 2-3 баробар фарқ қилиши мумкин экан.\nТишда тошга нима гап бор?\nТишда вақт ўтиши билан турли қорайишлар (тиш тошлари) пайдо бўлади. Улар нафақат тишларнинг ташқи кўринишини кўримсизлаштиради, балки тишга ҳам зарар етказади. Бу тиш тошлари оқибатида юзага келган қорайишларни йўқотиш учун тошларни тозалаш муолажаси амалга оширилади. Бунинг бир неча услуби мавжуд.\nМахсус ультратовуш мосламаси ёрдамида тиш ва милк остидаги тошлар тозаланади. Жараён мижоз учун оғриқсиз кечади, кўп вақт талаб қилмайди ва бошқа услубларга нисбатан хавфсиз. Салбий тарафларидан бири муолажадан сўнг тишнинг устки қатламини силлиқлаш зарур.\nҲомиладор аёлларга тиш тошларини ультратовуш ёрдамида тозалаш тавсия этилмайди.\nМижозга ультратовуш ёрдамида тиш тошларини тозалаш маън қилинган айрим ҳолларда уларни механик тозалаш билан чекланилгани маъқул.\nКўп йиллардан бери қўлланиб келинаётган бу услубнинг салбий жиҳати шундаки, у мижоз учун ёқимсиз ва бироз оғриқли ҳисболанади. Шифокор махсус чўтка ва мосламалар ёрдамида тиш, милк остидаги тошларни тозалайди.\nБунда тиббий суюқлик махсус мослама ёрдамида юқори босимда тишга йўналтирилади ва тошлардан тозаланади. Бу услубнинг яхши тарафларидан бири, тиш эмалига зарари жуда кам.\nТишни тошларидан тозалаш услубларининг барчасининг нархи деярли бир хил: 45.000 сўмдан 50.000 сўмга қадар.\nТишининг оқини кўрсатса арзигулик…\nВақт ўтиши билан чой, қаҳва таъсирини остида тишларнинг ранги сарғая бошлайди. Ёки тишларнинг ранги табиатан оппоқ бўлмаслиги ҳам мумкин. Бундай ҳолатларда тишларни сунъий равишда оқартириш зиён қилмайди.\nЛазер услубида оқартириш – милкка махсус муҳофаза қилувчи восита, тишларга эса кимёвий суртмалар суртилиб, лазер мосламаси ёрдамида оқартирилади. Тишнинг оқартирилиш даражаси мижознинг истагидан келиб чиқиб танланади. Чунки тиш оқлигининг ҳам бир неча босқичи мавжуд.\nНатижа 6 ойдан 5 йилга қадар сақланиши мумкин.\nСалбий тарафларидан бири, тишларда пломба ёки тиш қопламаси бўлса, муолажадан кейин уларни алмаштиришга тўғри келади. Фақат тишлар оқаргани боис, пломба ёки тиш қопламаси тишларга нисбатан сарғайиб туради. Бу услубни оғиз бўшлиғидаги барча тишлар учун қўлланилмайди. Фақат олд қисмдаги: 10 дона юқори ва 10 дона пастки тишлар оқартирилади.\nҲомиладор ва эмизувчи аёлларга бу муолажа тавсия қилинмайди. Тишлар лазер услубидан оқартирилгандан сўнг тиш эмалини мустаҳкамлаш учун 5‑10 марта фторланади.\nЛазер услубида тиш оқартиришнинг нархи 1.027.800 сўм ва ундан юқори.\nБрекет (қавс маъносини билдиради) тишларнинг нотўғри жойлашишини тўғирлаш учун тақиладиган кичик қулфчалар қаторини эслатувчи темир мослама бўлиб, у стоматологик елим ёрдамида тишларга ички ёки устки тарафдан ёпиштирилади. Ёй кўринишидаги брекетлар тишдаги қийшиқликни, тиш орасидаги очиқликларни тўғирлаш учун қўлланади. Бу фақат косметик муолажа бўлиб қолмай, тишлар саломатлиги учун ҳам муҳим ҳисобланади. Тишдаги эгриликлар оқибатида овқат нотўғри тишланади ва чайналади, бу эса юз суягида ўзига хос ўзгаришларга сабаб бўлиши мумкин. Брекетларни ҳар қандай ёшда ҳам қўйиш мумкин. Шаҳар клиникаларида аксарият икки турдаги, темир ва керамик брекетлар қўйиш хизмати кўрсатилади.\nБрекетларни тиш ҳолатидан келиб чиқиб бир неча ойдан икки йилгача тақиб юриш лозим бўлади. Ва бу вақт ичида деярли ҳар ойда стоматолог ёки ортодонт шифокор ҳузурига бориб, брекетларни торттириб, кузатиб туриш керак.\nБрекетлар қўйилган биринчи ҳафтада киши ноқулайлик ва енгил оғриқ, гапиришда бироз қийинчилик ҳам сезади. Ундан ташқари, тишларни ҳар гал овқатдан сўнг тозалаб туриш, парваришлаш ва шифокор тавсияларига амал қилиш зарур бўлади. Акс ҳолда, керакли натижага эриша олмайсиз.\nТемир брекетларнинг яна бир салбий тарафи шундаки, ҳамма ҳам тишларида темир мослама тақишни истамайди. Бундай ҳолда брекетни тишнинг ички тарафидан тақса ҳам бўлади. Ёки мижозга унинг ўрнига пластмасс ва керамик брекетлар тавсия қилинади. Аммо айтиб ўтиш лозимки, керамик брекетларнинг нархи темир брекетларга нисбатан икки баробар қиммат.\nБрекет ўрнатишнинг шаҳар стоматогик клиникаларидаги ўртача нархи 300.000 сўмдан бошланади. Нархлар тишнинг ҳолати ва ишлатиладиган воситаларнинг қийматига кўра ўзгариши мумкин.\nКерамик брекетлар тишнинг ранги билан сингишиб кетгани сабабидан, темир брекет каби кўзга ташланмайди. Аммо керамик брекетларни темир брекетга нисбатан узоқроқ муддат тақиб юришга тўғри келади. Бошқа брекетлар тақилганда қўйиладиган баъзи таомлар истеъмолидан тийилиш талаби бунда ҳам амал қилади. Ҳар овқатдан сўнг оғиз бўшлиғини тозалаш ҳам истисно эмас.\nБрекетларнинг керамик турини баъзида "инжиқ” ҳам дейишар экан. Бунинг сабаби, керамик брекетларда синиб қолиш хавфи катта, шунинг учун эҳтиёт бўлиш зарур. Керамик брекетлар ўрнатиш нархи ўртача 600.000 сўм ва ундан юқори. Нархлар тишнинг ҳолати ва ишлатиладиган воситаларнинг қийматига кўра ўзгариши мумкин.\nВинирлар нима ўзи?\nФильмлардаги актёрларнинг табассумлари, уларнинг оппоқ тишларига қараб табиатнинг санъатига қойил қоласан киши. Замонавий тиббиётни кўп тараннум этишни истамасак‑да, аммо ҳозирги кунга келиб бундай чиройли тишларга эга бўлиш табиатнинг эмас, кўпроқ тиббиётнинг мўъжизаси эканлиги ҳеч кимга сир эмас. Фақат "голливуд табассуми” соҳибаси бўлиш яхшигина харажат талаб қилишини ҳам айтиб ўтиш керак. Шу билан бирга тишга винир қўйиш фақат косметик тадбир ҳисобланади ва ҳеч қандай тиббий муолажа сифатида қўлланилмайди.\nЮпқа фарфордан тайёрланган пластинкалар тишнинг устки қаватига қолип қилиб ёпиштирилади. Винирлар тиш синган ҳолларда ёки тишнинг шаклини катталлаштириш ва тишдаги турли нуқсонларни беркитишда ишлатилади. Улар мижознинг истак ва хоҳишидан келиб чиққиб, тишнинг рангига мос равишда тайёрланади. Хизмат қилиш муддати – бир умрга етади. Аммо бундай қолипли тишларга айрича парвариш лозим. Чой ва қаҳва истеъмолини камайтириш керак, шунингдек қаттиқ нарсаларни тишлашда эҳтиёт бўлиш лозим. Яъни винир қолипли тишлар ҳеч қачон ўз тишларингиз каби бўла олмайди.\nТишларга винир тақтиришнинг нархи бир дона тиш учун 428.250 сўм ва ундан юқори.\nМақола врач‑стоматолог Ибрагимова Элеонора Владеровна тавсиялари асосида тайёрланди.\nКатегория: QIZIQARLI MA'LUMOTLAR | Просмотров: 3566 | Добавил: madina | Рейтинг: 0.0/0


Кремль: Самолётимизни уриб туширишгани жуда жиддий ҳодиса\n16:58 / 24.11.2015\nРоссия Мудофаа вазирлигининг маълум қилишича, Россияга тегишли Су-24 самолёти, катта эҳтимол билан, ердан берилган зарба оқибатида Сурияда қулаган. Дастлабки маълумотларга кўра, учувчилар катапульта қилишга улгурган, уларнинг тақдирига ойдинлик киритилмоқда.\nРоссия президенти Владимир Путиннинг матбуот хизмати бошлиғи Дмитрий Песков Су-24 билан боғлиқ ҳодиса юзасидан шошилинч муносабат билдириб бўлмаслигини билдирди.\n«Воқеа борасида тўлиқ маълумотга эга бўлмасдан туриб, вазиятга баҳо бериш тўғри бўлмайди. Шундай экан бундай вазиятда бир оз сабр қилиш лозим бўлади. Бу жуда жиддий воқеа. Аммо яна бир бор қайтараман, тўлиқ ахборотга эга бўлмасдан туриб нимадир гап айтиш мумкин эмас. Бу тўғри бўлмайди», — қайд этиб ўтди Песков.\nПесков ТИВ раҳбари Сергей Лавровнинг Туркияга ташрифи бекор қилиниши борасида изоҳ беришни истамади. «Ташқи ишлар вазирлигига телефон қилинг», — дея таъкидлаган Песков.\nЭслатиб ўтамиз, олдинроқ Россия Мудофаа вазирлиги Сурия ҳудудидаги ҳарбий самолёт қулагани ҳақида хабар берган. Тасдиқланмаган маълумотларга кўра, учувчиларнинг бири ҳалок бўлган.


Журналист Дилмурод Саййиднинг онаси БМТ Бош котибига мурожаат қилди - BBC O'zbek\n12 Октябр 2011\nImage caption Дилмурод Саййиднинг онаси ўғлининг иши халқаро кузатувчилар назорати остида қайта кўриб чиқилишини талаб қилмоқда.\nЎзбекистонда қамоқдаги журналист ва инсон ҳуқуқлари фаоли Дилмурод Саййиднинг онаси БМТ Бош котиби Пан Ги Мунга мурожаат билан чиққан.\nИнтернет орқали тарқатилган мурожаатида Ҳамди Толипова ўғлига қарши жиноят ишини халқаро матбуот ҳамда БМТ кузатувчиси иштирокида қайта кўриб чиқишни сўраган.\nЎзининг танқидий мақолалари билан танилган журналист Дилмурод Саййид 2009 йил февралида ҳибсга олинган, Самарқанддаги маҳкама журналистни таъмагирлик, катта миқдорда пора талаб қилишда айбдор деб топиб 12,5 йиллик қамоқ жазосига ҳукм этган эди.\nХалқаро инсон ҳуқуқлари ва сўз эркинликлари ташкилотлари Дилмурод Саййиднинг қамалишини қоралаб чиқишган.\nУлар Дилмурод Саййид журналистик ва инсон ҳуқуқлари соҳасидаги фаолияти учун жазоланганини айтишади.\nБи-би-си билан суҳбатда Дилмурод Саййиднинг онаси, 86 яшар Ҳамди Толипова ҳам ўғлининг бегуноҳлигини таъкидлади.\nДилмурод Саййид Ўзбекистоннинг Навоий вилоятидаги 64/36-сонли қамоқхонасида сақланмоқда. Йил бошларида унинг "колония тартибини бузган"лиги айтилиб, жазо карцерига ташлангани ҳақида хабарлар олинганди.\nҲамкасблари ҳамда яқинлари ўткир сил касалига чалинган журналист ва инсон ҳуқуқлари ҳимоячисининг тақдиридан хавотир изҳор қилиб келишади.\n"Эзгулик" инсон ҳуқуқлари жамиятидан Абдураҳмон Ташановнинг айтишича, Дилмурод Саййидни бориб кўрган яқинлари унинг аҳволи яхши эмаслигидан хавотир билдирганлар.\nДилмурод Саййид мустақил журналист сифатида коррупция, порахўрлик, мансабни суистеъмол қилиш ҳамда аҳолининг ижтимоий ва иқтисодий шароитларини ўрганган.\nУнинг тадқиқий мақолалари эса, маҳаллий нашрларда ҳамда турли хабар агентликлари интернет саҳифаларида чоп этилганди.\n"Эзгулик" инсон ҳуқуқлари ташкилоти аъзоси бўлган Дилмурод Саййид 2004 йилдан то қамалгунига қадар деҳқон-фермерлар ҳуқуқларини ҳимоя қилиб келганди.\nЎтган йилнинг августида Ўзбекистон Олий суди таниқли журналист ва инсон ҳуқуқлари ҳимоячиси Дилмурод Саййидга нисбатан чиқарилган 12 ярим йиллик қамоқ жазосини ўзгартиришсиз қолдиришга қарор қилганди.


Биринчи Президентимизнинг хотирасини ёд этиш мақсадида, “Бутун оламни жо этган юрак” номли кўргазмага ташриф буюрдим.\nКўргазма экспозициясидан таниқли рассомлар қаторида, менинг устозим–Ўзбекистон Халқ рассоми, академик Акмал Икромжонов томонидан ишланган асарлар ҳам эгаллаган.“Заррин кун” номли асар, руҳан ихчам бўлишига қарамай, унда самимий туйғулар, меҳри муҳаббат тўлиқ ва ёрқин ифода этилган.\nКартинада Биринчи Президентимиз ва уларнинг рафиқалари Татьяна Каримованинг бахтли ҳолати тасвирланган. Мазкур асар қалбимда ғурур уйғотди. Шундай иқтидорли рассомнинг устахонасида таҳсил олаётганимдан яна бир бор фахрландим. Кўргазмага қўйилган ҳар бир санъат асари Биринчи Президентимизнинг биз учун номаълум бўлган ҳаётий лавҳаларни ўз ичига қамраб олган.\nЎзбек халқининг азиз фарзанди Ислом Каримовга дунё ҳавас қиладиган буюк давлат – Ўзбекистонни барпо этганликлари учун жуда катта миннатдорчилик билдираман. “Бутун оламни жо қилган юрак” кўргазмасини кўриб, кўнглим шод бўлди. Келажакда Ўзбекистон санъатини янада юксалиши учун бор шижоатим билан ижод қилишга ҳаракат қиламан. Ушбу ёдгорлик мажмуасини Ўзбекистоннинг муқаддас масканларидан бири деб, ҳисоблайман.\nАлишер Навоий номидаги опера ва балет театри Бош рассоми,\nМен буюк инсон – Биринчи Президентимиз Ислом Каримов билан бир даврда яшаганим билан фахрланаман. Кўргазмага келиб, уларнинг кулиб турган чеҳраларини кўриб, Ислом акани соғинганимни англадим. У кишини қуёшга ўхшатаман. Барчамизга нур, иссиқлик улашиб тургандек гўё.\nМанушак Арушанова олган суратлар


Ўзбекистонда Давлат геология ва минерал ресурслар қўмитаси ҳузурида ихтисослашган олий таълим муассасасини ташкил этиш режалаштирилмоқда.\nЙиғилишда кадрлар тайёрлаш масаласига ҳам алоҳида эътибор қаратилди. Соҳани замонавий мутахассислар билан таъминлаш учун Давлат геология ва минерал ресурслар қўмитаси ҳузурида ихтисослашган олий таълим муассасаси ташкил этиш, унда илмий изланишларга катта аҳамият қаратиш, ишлаб чиқариш корхоналари ва таълим тизими ўртасидаги ҳамкорликни мустаҳкамлаш зарурлиги таъкидланди.\nШунингдек, геология-қидирув ишларини илғор технологиялар асосида ташкил этиш, ишга солинмаган имкониятлардан фойдаланиш, соҳанинг иқтисодий-ижтимоий салоҳиятини янада ошириш масалалари таҳлил қилинди. Вазирлик, қўмита ва комбинатлар олдида турган долзарб вазифалар белгилаб берилди.\nЎзбекистон ва Туркманистон ўртасида 17та ҳужжат имзоланди


Мехикода метро кўпригининг поезд билан қулаши 20 кишининг ўлимига сабаб бўлди - EFFECT.UZ\nМехикода метро кўпригининг поезд билан қулаши 20 кишининг ўлимига сабаб бўлди\n. 14:45 | 04.05.2021\nМексика пойтахтидаги метро кўпригининг қулаши натижасида 20 киши вафот этди. 70 кишидан зиёд одам жароҳат олган бўлиши мумкин. Бу ҳақида Мексика нашрларида хабар қилинди.\nКўприк Мехико шаҳрининг жануби-шарқида Оливос ва Тесонко станциялари яқинида жойлашган бўлиб, у поезд юриб кетаётганда қулаб тушган. Кўприк остидаги ҳудудда йўл бўйлаб ўтаётган бир нечта машиналар бўлкган. Нашрнинг таъкидлашича, 2017 йилдан бери кўприк таянчларида ёриқлар мавжуд бўлиб, улар зилзиладан кейин пайдо бўлган.\nРИА Новости фавқулодда хизматларининг хабар беришича, ёнғин содир бўлганидан кейин 14 киши касалхоналарга етказилган, уларнинг саккиз нафари болалар экани аниқланган.\nАввалроқ, Ўзбекистондаги метрополитен тизимида жиддий камчиликлар кузатилган эди. Шу жумладан, Сергели ерусти метро линиясида поезд тўхтаб қолгани ҳақида хабар берилган эди. Шунингдек, Тошкент метрополитенининг Чилонзор йўналишидаги метро поезди «Пушкин» ва «Буюк ипак йўли» бекатлари оралиғида вагоннинг эшигини ёпмай ҳаракатланган эди. Таъкидлаш жоизки мазкур ҳодисага сабабчи бўлган ходимларга чора кўрилган.\nБундан ташқари, Тошкент метрополитенининг Сергели йўналишидаги «3-Бекат» станциясида вақтни кўрсатувчи соат дарчасида ҳаракатланувчи сатрда уятли сўзлар акс этгани ҳамда бу ҳакерлар томонидан ҳужум орқали юзага келгани айтилган эди.\n28 апрель куни эса Новза (Хамза) бекатида метро вагонлари туннелда тўхтаб қолган.\nЎФА бир неча расмийларга интизомий чоралар қўллади\nЎрганишлар якунланди. Метро туннелида поезд тўхтаб қолиш сабаби маълум қилинди\n80 га яқин одам сохта вакцина билан эмланди


Нурилло Олтой: Ўзбек тилини рус тили асоратидан қутқариш вақти келмадимикин? « O'zbekiston ERK Demokratik Partiyasi\n04 December 2021 - 8:42\nЎзбекистонда сўнгги йилларда рус-кирилл алифбосига қайтиш дағдағаси Ўзбекистон чегараларини ошиб чет эл мамлакатларида яшовчи ўзбекларни ҳам ташвишга сола бошлади. Бундан ўттиз йил муқаддам ўзбек халқининг рус-кирилл алифбосидан возкечиб, лотин алифбосига ўтиши Афғонистон ўзбекларини қанчалик хурсанд қилган бўлса, бугунги кунда рус-кирилл алифбосига қайтиш шов-шуви уларни шунчалик хафа қилмоқда, ташвишга солмоқда. Бу хафалик ва ташвишнинг бир неча сабаби бор: биринчидан, лотин алифбоси бетараф алифбо сифатида Ўзбекистондан ташқаридаги ўзбеклар учун рус алифбосича бегона алифбо ҳисобланмайди. Чунки Афғонистон ўзбеклари уни мактаб ёшидан бошлаб ўрганадилар, аммо рус алифбосига бир умр кўзлари тушмаслиги ҳам мумкин.\nИккинчидан, ўзбек бўлмаган дўстларимиз ўзбекчани ўрганмоқчи бўлсалар, рус алифбосини ўрганишга сарф қилган вақтни сарф қилмайдилар.\nУчинчидан, рус мустамлакаси шоунизмининг таҳмил қилган (зўрдан қабул қилдирган) алифбоси қора томға бўлиб ўзбек миллатининг манглайига муҳрланиб қолмайди.\nТўртинчидан, кирилл алифбосига қайтиш Ўзбекистон буюк келажагининг меъмори бўлган янги наслга ҳурмацизлик, балки хиёнат бўлади. Чунки улар мустақилликнинг илк меваси бўлган мустақил алифбо билан ўсдилар. Унда ўқидилар, унда ўргандилар, унда ўзликларини топдилар.\nМен, кириллга қайтамиз, деб юртбошиларига ёлвориб илтижо қилган отахонларимизга ҳайронман. Нохотки Ўзбекистоннинг келажаги бўлган набираларини унутиб қўйиб, ўзларининг қолган беш-ўн кунларини рус алифбосини тамошо қилиб “олтин қафс ичра” тўкин-сочин яшаган навқирон йилларининг хуморини чиқармоқчи бўлган бўлсалар!\nТўғри, ўзбек лотин алифбосининг рус-кирилл алифбосига қараганда бир талай камчиликлари бор. Бунинг сабабчиси эса ўша давр технологиясининг имкониятларидан хабарсиз бўлган ўзбек тилшунослигининг отахонларидир. Аммо ўзбек лотин алифбосидаги камчиликларни бартараф қилиш рус-кирилл алифбосига қайтишдан кўра иқтисодий томондан арзонроқ, сиёсий-маданий нуқтаи назардан муҳимроқдир.\nШундай экан, ўзбек лотин алифбосидаги камчиликларни бартараф қилишга бел боғлашга кечикмаслик керак. Инглиз тилига хос бўлган “c+h”лардан, ўзбек лотин алифбосининг ҳуснини бузган апострафилардан қутилиш керак. Шундагина ўзбек лотин алифбоси миллий қиёфа касб этади. Ундан кеийин навбат ўзбек тилидаги интернасиоанл сўзларнинг русча оҳанг билан талаффуз қилинишидан қутилиш учун курашга жиддий бел боғлашга келади. Чунки ўзбек адабий тилидаги минглаб русча талаффуз билан айтиладиган интернасионал сўзлар ўзбек тилининг миллий қиёфасига жиддий футур етказган. Тасаввур қилинг, чет эллик бир одам ўзбек тилини ўрганмоқчи бўлса, рус тилини ҳам бутун фонетик хусусиятлари билан билиши шарт. Акс ҳолда ўзбек тилини мукаммал ўргана олмайди.\nЎзбек тили билан азалдан ёнма-ён яшаб келган форс ва араб тиллари сингари ўзбек тили ҳам интернасионал сўзларни фонетик жиҳатдан ўзига тобе қилса, бир бутуннинг икки ярми бўлган Амударёнинг икки қирғоғида яшаб келаётган ўзбеклар тили орасидаги фарқ сифр(нол)га тушади ва ўзбек халқи узилиб қолган ўтмишига уланади. Навоий асарларини тушуниш учун насрий баёнларга ҳожат қолмайди ва бутун халқ Навоийни тушунадиган бўлади.\nЭгам ўша кунларни бизга насиб этсин.\nМанба: Rassom Tuz


БАХТ БИЛАН БАХТСИЗЛИКНИНГ ФАРҚИГА БОРМАГАНИНГДАН КЕЙИН ТЎЙИБ ҚОВУН ЕДИНГ НИМАЮ ҚУЛОҒИНГНИНГ ТАГИГА ШАПАЛОҚ ЕДИНГ НИМА?!\n"Катталарнинг ҳаммаси ҳам аввал-бошда ёш бола бўлганлар, фақат буни уларнинг озгинасигина билади, холос", деб ёзган эди Антуан де-Сент Экзюпери дунёга машҳур "Кичкина шаҳзода" асарида. Дарҳақиқат, қалбида болалиги яшаётган инсонлар беғубор, диёнатли, саховатли бўладилар. Дунёга болаларча ҳайрат билан боқадилар ва кўплаб кашфиётлару оламшумул тадқиқотлар болақалблар томонидан яратилиши ҳам сир эмас. Билсангиз, немис файласуфи Фридрих Ницше "Зардушт таваллоси" китобида инсон шаклланув жараёнида шер, туя босқичидан ўтгач, болага эврилиши ва айни ҳолатда аъло одам даражасига кўтарилишини асослаб берганди.\nЭшитган чиқарсиз, ҳар йили 2 апрель санаси Халқаро болалар китоби куни сифатида дунё бўйлаб кенг нишонланади. Чунки бу кунда машҳур ҳикоянавис адиб Ханс Кристиан Андерсен туғилган. Адиб таваллуд кунини байрам қилиш 1967 йилда Ёшлар китоблари халқаро кенгаши (IBBY) ташаббуси ва қарори билан жорий этилган.\nЎзбек адабиётида болалар китоблари ҳақида сўз бораркан, шак-шубҳасиз кўз ўнгимизда Худойберди Тўхтабоев асарлари гавдаланади. Ёзувчининг "Сариқ девни миниб", "Ширин қовунлар мамлакати", "Беш болали йигитча" каби китобларини берилиб мутолаа қилмаган, Ҳошимжон Рўзиевни танимайдиган, хаёлида ўз сеҳрли қалпоқчасини яратиб, у билан дунё кезмаган ўзбек боласини топиш қийин.\nҚуйида "Ширин қовунлар мамлакати" асаридан лавҳалар жамладик. Ўйлаймизки, жонажон асар воқеалари барчамизни беғубор болалик дамларини қайта ёдга олишга ундайди...\nЎқиган бўлсангиз, эсингиздадир, ўша китобда "Акром бўри ушлабди" деган боб ҳам бор. Бўрининг боласини ушлаб олганим тўғри, уни аравачага қўшиб цирк томошаси кўрсатмоқчи бўлганим ҳам рост. Лекин Ҳошимнинг, шу бўри боласига маҳлиё бўлиб Акром яхши ўқий олмай, олтинчи синфдан қолиб кетди, дегани ғирт ёлғон. Тўғри, мен ўша йили олтинчи синфда қолиб кетганман, лекин ёмон ўқиганим учун эмас, йўқ, зинҳор бундай деб ўйламанг. Ўша йили, сизга очиғини айтсам, бутун мактабимиз бўйича тўрт ва беш баҳолар запаси камайиб шунақа баҳолар солинадиган халтачалар бўшаб қолган экан. Шунинг учун муаллимлар менга нуқул ё уч, ё икки қўяверишган. Ўқитувчилар: "Акромжон, сен ўзи ажойиб боласан-у, лекин барибир сенга икки қўйишга тўғри келади-да", деб бир неча бор узр сўрашган.\nМен илгари пора деган сўзни эшитар эдиму, қанақа бўлишини, қай шароитда, қанақа топширилишини билмас эдим. Пора узатаётган кишининг кўзлари билинар-билинмас ёшовраб тураркан, хўрлиги келиб, билинар-билинмас уф тортаркан. Олаётган одам, ҳай-ҳай, кўзлари қувончдан чақнаб, юзлари гулгун яшнаб кетаркан...\nРевизор амаки кузга бориб яна келди. Неча кун текширгани аниқ эсимда йўқ. Лекин кетаётган куни дадамнинг пул ахтариб, уйма-уй юргани ҳали-ҳали эсимда. Кейин... Кейин дадажоним қамалиб кетди. Тағинам судья амаки инсофли экан. Тоғамдан уч минг сўм олиб, қамоқ муддатини анчага камайтириб берди. Яна ҳам камайтирса бўлардию, лекин пулларинг жуда оз экан, дебди.\nЭ, ана буни қаранг! Домла хато ёзиб қўйибдилар-ку! "Панага юриш" дейиш ўрнига "Фанга юриш" деб ёзибдилар-а. Фанга юрса, уни оёқости қилса, увол бўлади-ку, наҳотки шуни ҳам тушунмаган бўлсалар. Демак, катта муаллимлар ҳам хато қилар экан-да. Ҳа, майли. "Ойбек ўзининг "Панага юриш" деган шеърида, - деб ёза бошладим, - панага юришнинг фойдаси ҳақида гапирган. Масалан, даладан макка ўғирлаб келаётганингизда бригадир кўриб қолмаслиги учун атайлаб панадан юрасиз. Ёки бўлмаса аскарлар разведкага кетаётганида душман сезиб қолмасин учун қамишзорлар оралаб паналаб боришади. Демак, Ойбек панага юришнинг фойдаси ҳақида ёзган".\n"Назаримда юрган йўлим фақат тўсиқлардан иборат, одамларда раҳм-шафқат тугаб кетгандек, ҳаммаси ўзим бўлсам деётгандек, ишим ҳеч ўнгидан келмай қолган эди ўшанда. Тўғри йўлда ҳам қоқиладиган бўлиб қолувдим... Ўшанда донишманд бобомнинг, агар омад сенга кулиб боқмаса ишни қайтадан бошла, иккинчи бор ҳам омадинг келмаса, унда бахтли бўлишнинг биттаю битта йўли қолади, яъни ҳаммасини қайтадан бошлайсан, деб айтган ҳикмати ёдимга тушдию, ҳаёт учун жанг қилишга қайтадан енг шимардим. То шу кунгача енгим шимарилган. Ҳаёт учун ҳар куни, ҳар соатда жанг қиламан. Аслида, бўтам, насиҳат тариқасида шуни сенга айтиб қўяй, бу дунё жангчилар дунёси, унинг шавқи-завқи, лаззати учун курашмаган инсон бу дунёда яшамагани ҳам маъқул. Лекин шуни ҳам таъкидлаб қўяман, бўлар-бўлмасга жанг қилмаслик керак, олий ниятлар учун, юксак мақсадлар учун курашган инсон ўзи ҳам олий, ҳаёти ҳам мазмундор бўлади..."\n...мақсад қанча юксак бўлса, парвоз ҳам шунча юксак бўлади. Мақсад паст бўлса, одамнинг ўзи ҳам кун сайин пасайиб бораверади.\n"Сен, Акромий, ростгўй бола экансан. Тушунмаганингни очиқ айтяпсан. Мана шу фазилатинг менга маъқул келяпти. Умр бўйи ростгўй одамларни ахтараман. Ростгўйлик қалбнинг поклиги, шахснинг камолоти белгиси. Ростгўй одамлар билан яшаш - қувончли бўлади, ҳузур қиласан".\nҚизиқ, қушлар овозига диққат билан қулоқ солсангиз, бора-бора ўзлигингизни унутиб, уларнинг дунёсига кетиб қолар экансиз. Худди хаёлдек енгил қанот боғлаб, учаётгандек, ўшаларга қўшилиб чақчақлашаётгандек ҳис қиларкансиз ўзингизни.\nИнсон умрини узайтириш йўллари кўп экан. Одам умрига завол бўладиган, яъни ажалдан беш кун олдин ўлдириб юборадиган сабаблар ундан кам эмас экан. Лекин ўша йўллару ўша сабабларнинг ҳаммасини бир йўла ўрганиш қийин, ҳатто мумкин эмас экан.\nФақат жисмоний меҳнатгина умрга умр қўшади, кишида маънавий қониқиш ҳиссини уйғотади. Маънавий қониқиш киши қонини суюлтириб, кайфиятини созлайди. Яхши кайфият умрнинг узайиши демакдир.\nБу ерда Ун Вон деган юзлари нуроний, ўзи ҳам ёқимтойгина бир киши бош-қош экан. Менга унинг қизиқ бир гап айтмоқчидай лабларини қимтиб, кулимсираб туриши ёқиб қолди. Лекин бир одатини эшитиб, сал ғалатироқ бўлиб кетдим. Ҳамма унвонларини қопчага солиб, ишга келганда ҳам, кетаётганида ҳам елкасида кўтариб юраркан. Мажлисда сўз беришса унвонларини санаб бўлгунча мажлис тугаб, одамлар тарқаб кетаркан. Лекин шундай бўлса ҳам камтаргина экан, мен билан қўл бериб сўрашди!\nБепарволик одам боласида бошланаётган лавашанглик касалининг аломатидир.\nЎзини англаган одам, ўзига ўзи ҳукмрон ҳам бўла олади. Ўзига ҳукмрон бўлган одам, фойда билан зарарни фарқлай олгани учун ёмонликдан тийилиб, яхшиликка ривож беради. Руҳиятида олижаноб хислатлар ҳукмрон бўла бошлайди. Кўнгли ҳам равшан, умри ҳам узун бўлади.\nҲақиқатан ҳам жуда қизиқ одам у. Чўнтаги тўла пулу, ресторанга бориб лаззатли таомлар ейиш ўрнига одамнинг ғашини келтириб, кун бўйи ичгани қатиқ. Нима бало, онаси сигиру ўзи ҳам бир маҳаллар бузоқча бўлганми, деб ўйлайман гоҳо. Уч хонали харобгина уйда туради. Маъмурият одамгарчилик қилиб пишиқ ғиштдан тикланган тўрт хонали уй берса, қаранг, шуни ҳам фаррош кампирга бериб юборибди. Яна тағин кўнгли бўшлигини айтмайсизми, битта-яримтаси шикоят билан келиб, арз-дод айта туриб йиғлаб юборса, ўзиям қўшилиб йиғлайверади. Хуллас, сеҳрли одам. Унга ҳеч тушунолмайман. Энди тушундим деганимда, ҳали айтганимдай, менга таниш бўлмаган бошқа дунёси очилиб қолади.\nҚизиқ, кўз ёши нима ўзи, нимадан пайдо бўлади у? Нега аёллар кўп йиғлайдию, эркаклар кам йиғлайди? Ойижоним йиғлаганда дадам елкасини силкитиб кулганини бир неча бор кузатганман. Ўшанда мен ҳам йиғлаворай-йиғлаворай деб турардим. Лекин барибир йиғламасдим... Шу кунларда эса тўйиб-тўйиб йиғлаяпман. Тавба, ҳали айтганимдай, йиғлаган сарим дилим равшанлашиб боради денг. Ёки кўз ёши билан кишининг дилидаги ғаму ташвишлар ҳам ташқарига оқиб чиқиб кетармикан? Кўз ёши диллардаги ғубормикан, ғаммикан...\nҲар бир кишининг ўзгалардан беркитадиган ҳеч бўлмаса битта сири бўлиши керак.\nБошга ташвиш тушганда етти ёт бегоналар ҳам ака-укалардек иноқлашиб, бора-бора бир-бирига суянадиган, кўрмаса туролмайдиган бўлиб қоларкан.\nБолалигимда бахт ҳам, бахтсизлик ҳам қўшалоқ бўлади, деган гапни кўп эшитардиму, ўша пайтда болалик қилиб мазмунига яхши тушунмас эканман. Бордию тушунганимда ҳам нима қилардим, тўғри эмасми? Бахт билан бахтсизликнинг фарқига бормаганингдан кейин тўйиб қовун единг нимаю қулоғингнинг тагига шапалоқ единг нима, унисиниям, бунисиниям бир тўйиб ухласанг, унутасан-қўясан.\nОдам боласи жуда ғалати бўлар экан. Ўзи ҳақидаги гапни ўзи йўқ пайтида қандай айтилишини билгиси келаверар экан.\nДунёда заҳарнинг тури кўп, бўтам. Илондан, чаёндан, қора қуртдан олинадиган заҳарлар бўлади. Лекин булардан ўткирроғи иғвогарнинг иғвосида, туҳматчининг туҳматида бўлади.\nТаом ейиш билан умр узаядиган бўлса, мечкайлар энг узоқ умр кўрган бўларди.\nСоғлом одам ҳар қандай касалликни тез енга олади. Жисми соғлом кишининг дили ҳам равшан бўлади, руҳи пок ва соғлом кишининг хулқи ҳам пок бўлади.


Инфляция ва дефляция\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Инфляция ва дефляция\nБу саволга аксарият кўпчилик ўйлаб ҳам ўтирмай “нархлар ошиши”, деб жавоб беради. Лекин ўтган ой помидор нархи ошиб, тухум нархи тушган бўлса-чи, бу ҳам инфляциями?\nИқтисодчилар помидор, тухум каби товарлар нархлари инобатга олинган “истеъмолчи саватчаси” асосида нархлар индексини тузади ва мувозанатлашган ҳолатни кўра билади. Нархларнинг айнан умумлаштирилган ҳолатдаги ошиши инфляциядир.\nБозордаги нархлар эса талаб ва таклиф (ишлаб чиқилган товарлар миқдори) солиштирмаси билан белгиланади. Талаб қисмига кўра, товарга харидор қанча кўп бўлса, унинг нархи шунчалик ошади. Таклиф кисмида эса бунинг акси – товар қанча кўп ишлаб чиқарилса, унинг нархи шунчалик пасаяди.\nБозор иқтисодиёти шароитида инфляция нархлар ошиши орқали очиқ-ойдин кўринади. Маъмурий буйруқбозликка асосланган иқтисодиётда эса инфляция нарxлар кўтарилиши эмас, товар дефицити вужудга келиши оқибатида юзага келади.\nНима учун инфляция содир бўлади?\nИнфляция сабаблари талаб ва таклифга бориб тақалади. Талаб туфайли инфляция, масалан, нефт нарxи кўтарилганда, маошлар оширилганда, ишлаб чиқариш эса ортда қолганда юзага келади. Чунки ускуналар эски, унумдорлиги паст. Маҳсулотлар етарли емаслиги оқибатида нарxлар ошади. Шунингдек, талаб ва товарлар нархлари инфляция истиқболига боғлиқ: агар одамлар нарxлар кўтарилишини кутса, улар бугуннинг ўзидаёқ кўпроқ нарса xарид қилишни xоҳлайди. Натижада ўз-ўзидан нарxлар ошади.\nТаклиф туфайли нарx ўсиши ишлаб чиқариш xаражатларининг ортиши билан боғлиқ бўлиши мумкин. Дейлик, ёқилғи ёки импорт xомашёлар ва эҳтиёт қисмлар баҳоси кўтарилди, электр энергияси тарифлари ошди. Бунинг натижасида якуний маҳсулот ҳам қимматга тушиши мумкин. Табиий офат натижаси ёки маҳсулотларни четдан олиб келишга импорт чекловлари ҳам шундай оқибатларга олиб келиши эҳтимоли бор.\nЮқори инфляция нега xавфли?\nЮқори инфляциядан фуқаролар ва корxоналар жабр кўради. Нарxлар ошгани сайин одамлар аввалгидан кўра камроқ товар сотиб ола бошлайди. Иқтисодчилар таъбири билан айтганда, даромаднинг xарид қобилияти пасаяди. Биринчи навбатда, инфляция кам даромадли аҳоли вакиллари ҳаётига таъсир қилади. Нарxлар ошиб борганда уларнинг даромади ўсиши орқада қолади ва деярли барча иш ҳақларини “ҳаёт учун” жорий xаражатларга сарфлашади.\nЮқори инфляция одамлар ва корxоналар учун xаражатларни режалаштиришни қийинлаштиради. Аҳоли жамғаришдан, корxоналар инвестиция қилишдан кўрқади. Натижада иқтисодиёт ривожи оқсай бошлайди.\nНарxлар нафақат ўсиши, балки пасайиши ҳам мумкин. Узоқ вақт давомида умумий нарxлар даражасининг пасайиши дефляция деб аталади.\nДефляция инфляциядан кўра ёқимлироқ истиқболга эга кўринади. Ҳар бир киши дўконларда арзон маҳсулотлар кўпайганидан мамнун бўлади. Бироқ аслида дефляция ҳам xавфли. Агар ҳамма нарса эртага бугунгидан арзонроқ бўлишини билсангиз, xаридни кейинроққа қолдирасиз. Бу кутиш натижасида талаб етишмаслиги боис нарxлар янада пасаяди, яъни дефляцион спирал пайдо бўлади. Бу спирал инқирозга олиб келади: ишлаб чиқариш ҳажми камаяди, инвестиция оқими секинлашади, иқтисодиёт ривожи сусаяди. Бугунги кунда Японияда кузатилаётган ана шундай дефляция (-1% атрофида) мисолида бу ҳолатларни кўришимиз мумкин.\nИқтисодиёт учун қандай инфляция мақбул?\nЮқори инфляция ва дефляция аҳоли ва иқтисодиёт учун xавфли. Иқтисодиёт учун энг мақбули барқарор инфляциядир. Бундай жараён дунё мамлакатлари марказий банкларининг мақсадидир. Россия регулятори 4 фоизли инфляцияни иқтисодиёт учун қулай, деб ҳисоблайди. Бундай инфляция одамлар ҳаётига таъсир этмайди ва ишлаб чиқаришни ривожлантиришга хизмат қилади.\nМарказий банк инфляцияга қандай таъсир қилади?\nМарказий банк фоиз ставкаларини ўрнатади. Бу ставкалар бошқа банклар Марказий банкдан оладиган пул учун белгиланади. Лекин иқтисодиётдаги барча ҳодисалар бир-бирига боғлиқлиги сабабли бу ҳолат аҳоли ва корxоналар учун бериладиган кредитлар ставкаларига таъсир кўрсатади. Зеро, фуқаролар, корхоналар ўртасидаги ўзаро қарз олди-бердилари, инвестиция киритиш жараёнлари талабга ва шунга мос равишда инфляцияга таъсир этади.\nНега нархларни музлатиш мумкин эмас?\n“Биз, иқтисодчилар, кўп нарсани билмаймиз, аммо қандай қилиб дефицит яратишни биламиз. Агар сиз, масалан, помидор дефицитини юзага келтирмоқчи бўлсангиз, бор-йўғи чакана савдогарлар помидорнинг ҳар фунтини 2 центдан қимматга сотишини тақиқловчи қонун қабул қилиш керак, холос. Сиз дарҳол помидор дефицитига дуч келасиз ”.\nНобель мукофоти лауреати.\nАгар нархлар “юқоридан” маъмурий буйруқ билан эмас, бозор томонидан аниқланса, улар иқтисодиётда ўзига хос термометр вазифасини бажаради – қайси товарга талаб катта, қайси товар ҳажми эса бозорда талаб миқдоридан ошиб кетгани кўринади.\nЎз навбатида, ишлаб чиқарувчилар “даволаш” усулини танлаш имконига эга бўлиб, ишлаб чиқариш жараёнини мослаштириши, бозоргир товарларни кўпроқ ишлаб чиқариши мумкин ва шу орқали бозорда мазкур товарлар нархи туша бошлайди.\nОбразли қилиб айтганда, нархларни музлатиб қўйиш термометрни синдириш билан баробар – у 36,6 даражани кўрсатса-да, беморнинг дарди бор, аммо шифо ва ёрдам топмайди. Зеро, термометр кўрсаткичини сунъий тушириш ҳеч қандай самара бермайди.\nБозорнинг бир қисмида товарлар кўпайиб тўпланиб қолиши, бошқа бир қисмида эса дефицит юзага келиши маҳсулот ишлаб чиқариш ва унинг қанчасини сарфлашни буйруқлар асосида режалаш эҳтиёжини вужудга келтиради. Бундай ҳолат маъмурий буйруқбозликка асосланган иқтисодиётга хос бўлиб, кенг тарқалган дефицит, навбатлар, сифати паст товарлар ва самарасиз ишлаб чиқиш усуллари билан намоён бўлади.\nҚирол ва нон ҳақида эртак\nМарҳаматли қиролни қиролликда ноннинг нархи жуда юқорилиги ташвишга соларди. Нон сотиб олишга ҳамманинг қурби етиши керак, бундай муҳим маҳсулотнинг нархини иқтисод қонуниятларидан келиб чиқиб белгилаш мантиқсизликдир, деб ўйлади қирол. Қолаверса, гап одамлар ҳақида кетмоқда.\nМарҳаматли қирол дарҳол жарчиларини мамлакатнинг турли ҳудудларига жўнатиб, бундай кейин нон аниқ белгиланган нархда сотилишини эълон қилди.\nДавлат раҳбарининг бундай ғамхўрлигини халқ хурсандчилик билан кутиб олди. Аммо тезда нонвойлар зорлана бошлади: уларнинг харажати (масалан, ўтинга ва ёрдамчиларга) оша бошлади. Нарх нархи чеклангани сабабли ўсиб бораётган харажатларни истеъмолчилар зиммасига юклашнинг имкони йўқ эди. Шунинг учун улар тегирмончилардан ун чиқариш нархини пасайтиришни талаб қилди. Ўз навбатида, тегирмончилар ер эгаларига шундай илинж билан мурожаат этди. Деҳқонлар эса буғдойни тегирмончиларга сотиш унчалик фойда келтирмаслиги, бунинг ўрнига уни чорванинг емига аралаштириб бериш фойдалироқ эканини билиб қолди. Бунинг устига, ер эгалари буғдой ўрнига кўпроқ даромад келтирадиган бошқа экинлар эка бошлади.\nОрадан бирмунча вақт ўтиб, қиролга нонвойхоналарда нон энди узилаётган пайтдаёқ узун навбатлар юзага келгани, баъзи нонвойлар аввалгидан кўра камроқ нон ёпаётгани ҳақида етказилаётган хабарлар оқими кўпайди. Кечагина қиролнинг нонни арзонлаштириш қарорини олқишлаётган бугун маҳсулот етишмовчилигини танқид қилишга ўтди.\nШунда қирол вужудга келган ҳолатни таҳлил қилиш учун махсус комиссия тузди. Комиссия эса нон нархи тўғрисидаги қарор талаб ва таклиф қонуни бузилишига олиб келгани, қолаверса, нон етишмовчилигига марҳаматли қиролнинг аралашуви сабаб бўлгани ҳақидаги хулосага келди.


» Бошкалар » «Бухоро» - «Навбаҳор». Превью\n25 ноябрь куни Суперлига 31-тури доирасида Бухоронинг “Бухоро” клуби ўз майдонида Наманганнинг “Навбаҳор” жамоасини қабул қилади.\nМазкур клублар Суперлига (олий лига) ўйинларида 53 марта бир-бирларига қарши майдонга тушишган. Ушбу 53 баҳсдан 29тасида жамоамиз ғолиб чиққан бўлса, 16та учрашувда бухороликлар ғалаба қозонишган, 8та ўйинда эса томонлар дурангга имзо чекишган.\n“Навбаҳор” шу кунга қадар ўзаро ўйинларда 98та тўп киритиб, ўз дарвозасидан 60 марта тўп олиб чиққан. Мазкур жамоаларнинг ўзаро баҳсларида наманганликлар 95 очкони, “Бухоро” эса 56 очкони қўлга киритган.\nЖорий мавсумдаги учрашувларга тўхталадиган бўлсак, бу йилги барча баҳсларда жамоамиз зафар қучган. Жумладан, биринчи босқич доирасидан ўрин олган ўйинларда Бухорода Мирзоҳид Ғофуровнинг голи эвазига 1:0, Намангандаги баҳсда эса Жаҳонгир Меҳмонов ва Дарко Никачнинг голлари ҳисобига 2:0, иккинчи босқич доирасидаги Наманганда бўлиб ўтган баҳсда Азизбек Турғунбоев томонидан киритилган тўп эвазига 1:0 ҳисобида “лочинлар” ғалаба қозонишган.\n“Навбаҳор” Бухорода ўтказилган сўнгги 5 учрашувда фақат 1 марта мағлубиятга учраган, холос. 3та баҳсда “лочинлар” зафар қучишган бўлса, яна 1та ўйинда дуранг ҳисоби қайд этилган.\n2014 йил - “Бухоро”- “Навбаҳор “ - 0:2\nЎзаро ўйинлар ҳақида факт: Бухорода бўлиб ўтган 26та ўйиннинг 12тасида мезбонлар, 9тасида меҳмонлар ғолиб бўлишган. 5та учрашувда эса томонлар муроса кўчасини танлашган.скачать dle 10.4фильмы бесплатно


Бутунжаҳон стронгмен федерацияси ва жаҳон этноспорт альянсида Ўзбекистон раислик қилади\nДавлат туризм қўмитаси\n13:48 06.11.2019 Ҳавола олиш\nТашкилотнинг асосий мақсади этник спорт турларини ривожлантириш орқали анъанавий ўйинларни сақлаб қолиш. Республикада бу тоифадаги илк тадбирлар келгуси йилдан ўтказила бошланади.\nТОШКЕНТ, 6 нояб - Sputnik. Жорий йил 5 ноябрь куни Тошкентда Жаҳон этноспорти ва Бутунжаҳон стронгмен федерацияси альянси кенгаши бўлиб ўтди.\nКенгашда Бутунжаҳон Стронгмен Федерацияси ва Бутунжаҳон этноспорт альянси раҳбарлари иштирок этиб, республикада мазкур спорт турларини ривожлантириш бўйича яқин ҳамкорлик қилишга тайёр эканлигини маълум қилишди.\nБутунжаҳон стронгмен федерацияси ва жаҳон этноспорт альянси кенгаши Тошкентда\nЖаҳон этноспорт жамияти 2012 йил 6 февралда Монреалда (Квебек, Канада) рўйхатга олинган. Кенгашнинг 2018 йил 7 июндаги қарори билан жамият ўз номини "Жаҳон этноспорти"га ўзгартирди.\nТашкилотнинг асосий мақсади этник спорт турларини ривожлантириш орқали анъанавий ўйинларни сақлаб қолишдир.\nСпорт туризмини тарғиб қилиш бўйича 17 октябрдан 22 октябргача Ўзбекистонда “Биз келажак учун жавобгармиз” шиори остида “Aral Marathon” I Халқаро экологик марафони бўлиб ўтди. Мазкур тадбир Орол денгизи муаммоларига бағишланган Халқаро конференция арафасида Ўзбекистоннинг олти шаҳри – Тошкент, Самарқанд, Бухоро, Урганч, Нукус ва Мўйноқда ўтказилди.\nБутунжаҳон стронгмен федерацияси кучли атлетика соҳасидаги машҳур ташкилот ҳисобланади. Мазкур федерацияга Россия, Ҳиндистон, Латвия, Буюк Британия, Марокаш, Бразилия, Греция, Венгрия, Нидерландия каби дунёнинг 30 та мамлакати аъзо бўлган.


Фахрлансак арзийди – Сурхон тонги\nБош саҳифа / Жамият / Фахрлансак арзийди\nМай 8, 2019\tЖамият Изоҳ қолдириш 716 Кўрилди\nПрезидентимиз вилоятимизга ташрифи чоғида Тўпаланг гидроэлектр станциясида амалга оширилаётган модернизация жараёнлари билан танишаркан, Тўпаланг сув омбори ҳудудида барпо этилаётган кичик-кичик гидроэлектр станциялари қурилаётганидан хурсандлигини яширмади.\nҲар бири 38 мегаватт электр энергия ҳосил қиладиган бу станциялар ҳисобига келгусида барқарор энергия ишлаб чиқарилиб, жами 250 мегаватт электр қуввати саноат корхоналари, турли ташкилотлар ва аҳоли хонадонларига етказиб берилади.\nДемоқчиманки, бугунги турмушимизни электр энергиясиз тасаввур қилиш қийин. Чунки рўзғоримизда ва ишхонамизда фойдаланадиган маиший техника воситаларининг барчаси электр қуввати билан ишлайди. Уйимизда, ишхонамизда, мактабимизда нари борса, бир соат электр қуввати узилиб қолса, ўзимизни қўярга жой тополмай қоламиз. Бас, шундай экан, электр энергиясидан тежаб фойдаланишни ўрганмоғимиз, бу масалани, айниқса, ёшлар онгига чуқур сингдирмоғимиз шарт.\nБу гапни бежиз айтмаяпман. Чунки бир киловат электр қувватини ҳосил қилиш учун давлатимизнинг, демакки, сизу бизнинг кўп маблағимиз сарфланмоқда. Мамлакатимиз халқ хўжалигига етказиб берилаётган электр энергиясининг асосий қисми иссиқлик электр станциялари орқали ҳосил қилинмоқда. Бу гидроэлектростанциялариникига нисбатан анча қимматга тушади. Шунинг учун республикамизда гидроэлектрстанцияларни қуриш ва кўпайтиришга эътибор кучайтирилмоқда. Давлатимиз раҳбарининг 2017 йилги қарори билан 2017-2021 йилларда гидроэнергетика соҳасини янада ривожлантириш чора-тадбирлари дастури қабул қилинди. Ана шу дастурга асосан вилоятимизда, хусусан, Сариосиё туманида ҳам қатор ижобий ишлар қилинмоқда.\nБиз, сурхондарёликлар дарёларимиз ҳисобига мамлакат гидроэнергетикасига ҳиссамиз қўшилаётганидан ҳам фахрлансак арзийди.\nГулбаҳор МУРОДОВА, Термиз шаҳридаги\n11умумтаълим мактабининг физика фани ўқитувчиси\nКейинги Муаммолар ечим топмоқда\nУстоз фирибгар бўлса…


Исломнинг муҳим фазилатлари нималар? - Hidoyat.uz\nАсосий саҳифа Мақолалар Исломнинг муҳим фазилатлари нималар?\nКуфр – кечирилмас бир гуноҳ. Ширк кечирилмас бир гуноҳ. Куфр тамоман инкор қилмоқдир. Ширк ботил эътиқод ёки шерик қилмоқ. Ширк тамоман инкор этиш бўлмаса-да, унда бир ишонч бор. Ана шу ишонч ботил, беҳуда, қийматсиз, ярамас, кечирилмасдир…\n“Шайтонга ибодат қилманглар” (Марям, 44).\n“Эй Муҳаммад, ҳавойи нафсини ўзига «илоҳ» қилиб олган ва Аллоҳ уни билган ҳолида йўлдан оздириб қулоқ ва кўнглини муҳрлаб, кўз олдига парда тортиб қўйган кимсани кўрганмисиз?” (Жосия, 23).\nИслом ақл ва мантиққа уйғун, XX асрга ва қиёматга қадар давомли, мос ва мувофиқ…\nАмалларнинг ташқи томони аҳамиятли эмас. Ботини муҳимдир. Исломда ният ва ихлос асосдир. Икки киши айнан бир ишни бажаради. Лекин бириники қабул бўлади, иккинчисиники эса йўқ. Чунки, бирининг нияти холис, иккинчисининг хаёли бошқа нарсада, нияти бузуқ. Зоҳиран бир хил амал бажарадилар аммо Аллоҳ бириникини қабул қилади, бошқасиникини қилмайди. Бирига мукофот беради, иккинчисига жазо. Ислом шундай холис самимиятни ташвиқ этган, зоҳирпарастликни қабул этмайдиган диндир. Ички покликни, ботиний самимиятни талаб қилган, тавсия этган бир диндир. Ҳатто Расулуллоҳ соллаллоҳу алайҳи васаллам: “Иннаддина аннасиҳату”, деганлар.\nБу ҳадис тўғри таржима этилмаган, маъноси тўғри англашилмаган ҳадислардан биридир. Ҳадисни «Дин насиҳатдур» деб нотўғри таржима этишади. Яъни, «Аддину аннасиҳату»– «Дин самимиятдир» демак… Чунки «насиҳат» самимият маъносида келади. Дин– «ўгит» дегани эмас. Ўгит бўлмаса-да, овоз чиқмаса-да, барибир дин– самимиятдир!\n“Қолу лиман ё расулуллоҳ?“ Дедиларки: «Ким учун, ё Расулаллоҳ?» “Лиллоҳи”«Аллоҳ учун самимиятдир…» Агар насиҳат маъносида бўлсайди, қул Аллоҳга насиҳат қиладими?/ Қул Аллоҳга ўгит бера оладими? Йўқ, албатта! Демак, насиҳат маъносида эмас балки, Аллоҳга нисбатан самимият маъносидадир. /Ва лирасулиҳи/ «Расулуллоҳга нисбатан самимият…» /Ва ликитобиҳи/ «Қуръонга нисбатан самимият…» Қуръонга нисбатан насиҳату баҳс мавзуси йўқдир /Ва лиаимматил муслимина/ «Мусулмонларнинг раҳбарларига нисбатан самимият…» /Ва омматуҳум/ барчасига нисбатан самимият.\nДин қуруқ маросим эмас, ташқи шакл ҳам эмас… Моҳиятдир ва самимиятдир. Тамоман самимиятдир. Аллоҳга, расулига, Қуръонга, имомларига, мусулмонларга бошлиқ бўлганларнинг ҳаммасига, барчасига нисбатан самимият. Пайғамбар алайҳиссалом ана шундай таъкидлайдилар, хулосалайдилар.


БМТ: Ироқда жангарилар қўлга киритган ядровий материаллар таҳдид туғдирмайди\n16 январ 2021, Тошкент вақти: 05:58\nБМТ қошидаги Атом энергияси халқаро агентлиги Ироқда жангарилар томонидан қўлга олинган ядровий материаллар таҳдид туғдирмайди, деган хулосага келди.\nАЭХА 10 июль куни Reuters агентлиги сўровига жавобан “дастлабки маълумотлар асосида, гап паст даражадаги материал ҳақида бормоқда ва хавфсизлик ва ядровий қуролларни тарқатишга доир таҳлика туғдирмайди, деб ҳисоблаймиз”, дея билдирди.\nИроқ ҳукумати 8 июль куни БМТни “террорчи гуруҳлар” мамлакат шимолидаги Мосул шаҳрида маҳаллий университет тадқиқот мақсадида ишлатган ядвройи материалларни қўлга олган, дея хабардор қилган эди.\nReuters қўлга киритган Ироқнинг БМТдаги вакили ёзган мактубда 40 килограмга яқин уран моддаси жангарилар томонидан қўлга олингани ёзилган.\nКейинги ҳафталар давомида Исломий Давлат (собиқ Ироқ ва Шом Ислом давлати) гуруҳи жангарилари Ироқ шимоли-ғарбида катта ҳудудларни эгаллаб олган.


12:44 19.06.2017 (Янгиланган 10:06 20.06.2017) Ҳавола олиш\nТОШКЕНТ, 19 июн — Sputnik. Фургон Лондондаги масжид олдида беҳуш ётган эркак ёнида тўпланган бир гуруҳ одамлар устига қарата бостириб келган. Бу ҳақда гувоҳ сўзлари асосида Press Association хабар қилди деб ёзган РИА Новости.\n"Мен кўчада кетаётиб, ерда ўтирган эркакни кўриб қолдим. Ёнига бориб, унга қарадим. Менга у эркакнинг тоби йўқлигини, у ҳушидан кетганини айтишди", — деб хабар қилган агентликка Абдуқодир Варфа. Абдуқодирнинг сўзларига кўра, у эркакнинг ёнидан узоқлашгач, орадан бир неча дақиқа ўтиб бир фургон катта тезликда бир гуруҳ одамлар устига бостириб борган.\nТаймс нашрининг гувоҳ Абдулраҳмон Солиҳ Аламудийдан олинган маълумотларга таяниб ёзишича, фургонни бир гуруҳ одамлар томон қарата ҳайдаган ҳайдовчи "барча мусулмонларни ўлдиришни хоҳлайман", дея бақирган.\nЭслатиб ўтамиз, 3 июн куни шунга ўхшаш ҳодиса Лондондаги кўприкда юз берган эди. Автомобиль йўловчилар устига бостириб борган, шундан сўнг уч террорчи одамларга ҳужум уюштирган эди.


Мирободда 90 млн сўмлик тиллаларни ўзлаштириб олган эр-хотин қаллоб қўлга олинди\n16:22 / 31.07.2015\nТошкентнинг Миробод туманида 90 млн сўмлик тиллаларни ўзлаштириб олган эр-хотин қаллоб қўлга олинди. Бу ҳақда “Огоҳ” нашри ёзмоқда.\nМаълум бўлишича, 1983 йили Озарбайжонда туғилган Шаметова Зарнигор Зулфиқор қизи турмуш ўртоғи Турсунбой Алиқулов билан биргаликда тилла буюмлар олди-сотдиси билан шуғулланиб келган. Аммо улар айрим мижозлардан тилла буюмларни сотиб бериш баҳонасида ўзлаштириб, ўзлаштириб юборишган. Жиноий иш айнан мана шу жабрланувчиларнинг аризаларига кўра очилди.\nАниқланишича, эр-хотин тиллафуруш Офелия Садировадан 12 млн, Хуршида Тўлагановадан 78 млн сўмлик заргарлик буюмларини олиб, қайтариб беришмаган. Жабрланувчиларнинг кўплаб мурожаатларига турли баҳоналар кўрсатиб, яширинб юришган.


Евгений Валицкийни табриклаймиз!\nБугун ўзбек футболи ривожи йўлида катта ҳажмда иш бажарган мутахассис Евгений Валикий 90 ёшга тўлди.\nЕвгений Борисович турли йилларда ўзбек футболига кўплаб истеъдодларни тайёрлаб берган.\nЕвгений Валицкий футболчилик фаолиятини Тошкентнинг “Спартак”, “Труд” жамоаларида ўтказган. 1961 йилдан бошлаб эса мураббийлик соҳасида хизмат қилиб келган. Тошкентнинг СКА, “Сокол” жамоаларида тажрибасини бойитди. Айнан “Сокол” жамоаси билан Қуролли Кучлар кубогини қўлга киритгач, 1963 йилги мавсумнинг “Пахтакор” стадионидаги очилиш учрашувида 60000 томошабин кўз ўнгида Евгений Валицкийга “Ўзбекистонда хизмат кўрсатган мураббий” фахрий унвони топширилган.\nЕвгений Борисовичнинг саъйи ҳаракатлари билан “Нефтяник” (Фарғона), “Наримановец” (Хоразм), “Соҳибкор” (Ҳалқабод) жамоалари собиқ Иттифоқ биринчиликларида ўз ўрни, мавқеига эга бўлган. Жуда кўплаб шогирдлар етиштирди. Улар орасида ўз жамоаларига садоқат кўрсатган Юрий Саркисян, Рустам Мирсодиқов сингари мутахассислар бор.\nВалицкий клублардаги мураббийлик фаолияти бўйича ҳам айтишга арзигулик ютуқларга эришган. 1999 йили Тошкент вилоятининг “Дўстлик” жамоаси билан Ўзбекистон чемпиони бўлган. Собиқ иттифоқ йилларида “Пахтакор” ва “Нефтяник” клубларида муваффақиятли ишлаган.\nТурли йилларда у “Пахтакор” (Тошкент), “Спартак” (Андижон), “Спартак” (Қозоғистон), ”Нефтяник” (Фарғона), ”Лада” (Тольятти), ”Наврўз” (Андижон), “Дўстлик” (Тошкент вилояти) клубларида мураббийлик қилган. Геннадий Красницкий, Стадник, Биродар Абдураимов, Юрий Пшеничников, Аҳрол Иноятов сингари афсоналарни ўзбек футболига етказиб берган инсон айнан Евгений Борисович ҳисобланади. "Пахтакор" футбол клуби 90 ёшга тўлиши муносабати билан Евгений Валицкийни табриклайди ва унинг клубимиз, ўзбек футболи ривожига қўшган ҳиссаси учун миннатдорчилик билдиради.


Энг савобли иш – одамларни рози қилиш\nЖараён 22 February 2018 16:32 314\nАйни кунларда Олий Мажлис Қонунчилик палатаси томонидан ташкил этилган ишчи гуруҳ аъзолари мамлакатимизнинг турли жойларида бўлиб, халқ билан яқиндан мулоқот уюштириб, аҳолини қийнаб келаётган муаммоларни бартараф этишга кўмаклашмоқда. Бунинг натижасида кўплаб фуқароларнинг оғири енгил бўляпти, оворагарчиликлар олди олиниб, муаммоли масалаларга жойида ечим изланяпти.\nОлий Мажлис Қонунчилик палатаси депутатлари Қаҳрамон Эргашев ва Гулшана Худоёрова Нишон туманидаги 300 га яқин – мактаб, мактабгача таълим муассасалари ва хонадонларда бўлиб, ёшларнинг таълим-тарбия олишлари учун яратилган шароит, аҳолининг турмуш тарзи, бандлиги, саломатлигини муҳофаза қилиш борасида олиб борилаётган ишлар билан танишди. Тўпланиб қолган айрим муаммолар ечимини топди.\nБугун туманда 28 минг 182 хонадон бўлиб, аҳолини суюлтирилган газ билан таъминлаш борасидаги ишлар кўнгилдагидек эмас. Гулистон маҳалласидаги 15 хонадонга депутатлар кўмагида газ балонлари олиб берилди. Шеробод маҳалласи Амир Темур кўчасидаги 11-хонадонида яшовчи Жуманазар Эргашевнинг саломатлиги ёмонлашгани туфайли кўп йиллардан буён тўшакда ётиб қолган эди. Бемор туман шифохонаси жойлаштирилиб, даволаниши учун кетадиган дори-дармоннинг эллик фоизи бепул олиб берилди. Отқудуқлик Эркин Ибодов, Нурчи МФЙдан Соҳиба Ҳайдаровага зарур тиббий ёрдам кўрсатилди. Отқудуқлик Суннат Ортиқовнинг 3 нафар фарзандига гувоҳнома олишда кўмаклашилди. Норхол Авлоқулова бир неча бор мурожаат этган бўлса-да, унга деҳқон хўжалиги ташкил этиш учун ер ажратилмаётганди. Депутатлар аралашуви билан ушбу муаммо ҳам ижобий ҳал этилди. Пахтазор маҳалласида яшовчи Мансуржон Мираҳмедовнинг ҳам кўп йиллик орзуси ушалди. Унга уй жой қуриш учун ҳудуддан 6 сотих ер майдони ажратиб берилди.\n– Туман марказидаги 7 та мактабда бўлганимизда болалар саломатлигини муҳофаза қилиш борасида қатор камчиликлар борлигига гувоҳ бўлдик, – дейди Гулшана Худоёрова. – Чунки бу илм масканларининг бирортасида ҳам тиббиёт ҳамшираси йўқ. Ҳаммамиз иссиқ жонмиз, ахир, мингга яқин бола ўқиётган даргоҳда тиббиёт ёрдами кўрсатилмаса, бу ҳолни қандай изоҳлаш мумкин? Энг ёмони, синфхоналар яхши иситилмайди. Ёқилаётган кўмир фақат кукундан иборат бўлиб, ўқувчилар саломатлигига жиддий зарар етказмоқда. Яна денг, бу мактабларнинг олтитасида ошхона йўқ. Санитария-гигиена талаблари кўнгилдагидек эмас. Туман марказида аҳвол шундай бўлганидан сўнг, чекка ҳудудлар, қишлоқлардаги мактаблар ҳақида гапирмасак ҳам бўлади. Болалар боғчаларининг аксарияти таъмирга муҳтож. Ачинарлиси туман марказида 28 та икки қаватли уй бўлиб, аҳолининг яшаш шароити ҳаминқадар, улар капитал таъмир қилинмаган. Канализация йўқлиги сабабли атрофи ахлатхонага айланиб кетган.\nАҳоли бандлигини таъминлаш м қониқарсиз аҳволда-ю, кўпчилик бино ва иншоотларни хусусийлаштириб олиб, қаровсиз ҳолатга келтиришган. Ушбу бинолардан уларнинг ўзлари ҳам фойдаланмайди, бировга ҳам бермайди. Навбаҳор маҳалласида истиқомат қилаётган одамлар маҳалла маркази ҳудудидаги бўш турган бинода ишлаб чиқаришни ташкил этиш таклифини билдиришди. Туманда бундай бино ва иншоотлар жуда кўп экан. Улардан самарали фойдаланиш борасида туман ҳокимлигига қатор таклифлар киритилди.\nПарламент қуйи палатаси вакилларининг аҳоли билан учрашувлари давом этмоқда.


Ақаевнинг қаердалиги ҳозирча номаълумлигича қолмоқда.\n03 март 2021, Тошкент вақти: 23:00\nБақиев ҳокимиятдан ағдарилган президент Асқар Ақаев аҳволи¸ унинг қаердалиги ҳақида маълумот бермади. Ақаевнинг қаердалиги ҳозирча номаълумлигича қолмоқда.\nБақиев халққа мурожаат қилиб¸ Бишкекдаги тартибсизлик ва ўғирликларни тўхтатишга чақирди. Ўтган тунда юз берган тартибсизликлар натижасида 4 киши ҳалок бўлди ва 170 дан зиëд одам касалхонага ëтқизилди.\nҚирғизистон янги раҳбарларининг айтишича¸ республика ҳукуматида юз берган ўзгариш мамлакатнинг халқаро мажбуриятлари ҳамда АҚШ ва Россиянинг Қирғизистондаги ҳарбий базаларига таъсир қилмайди.


Мухлис: “Эр бермоқ жон бермоқ 2” омадли чиқмайди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Мухлис: “Эр бермоқ жон бермоқ 2” омадли чиқмайди\t11:05, 19 июль 2016\tРежиссёр Рустам Саъдиевнинг фолловери томонидан ёзиб қолдирилган фикр айнан мана шундай бўлди. Шу кунларда Рустам Саъдиев “Эр бермоқ жон бермоқ 2 ОНЛАЙН” фильми устида иш олиб бораётгани ҳақида хабар берилганди.\nМазкур фильмдаги бош қаҳрамон образини илк фильмдаги каби актёр Улуғбек Қодиров эмас Адиз Ражабов ижро этади. Фильмнинг суратга олиш жараёнини фотолар орқали кузатаётган мухлислар бош ролда Улуғбек Қодиров эмаслигига норозилик билдиришмоқда. Улар иккинчи фильмда Улуғбек Қодиров роль ижро этмаса фильм муваффақиятли чиқмаслигини айтишмоқда. Томошабин ушбу ролни Улуғбекдан бошқа актёр ижро эта олмайди деган фикрда.\nҲар нима бўлганда ҳам ҳаққоний баҳони фақат фильм тайёр бўлгач уни томоша қилгандан сўнг бериш мумкин. Унгача эса кузатамиз!


Фаолиятимизнинг бош мезони сифатли юридик ёрдам кўрсатишдир\nМустақиллик йилларида суд-ҳуқуқ ислоҳотлари доирасида нотариат, адвокатура, ФҲДЁ органлари фаолиятини ҳар томонлама қўллаб-қувватлашга алоҳида эътибор қаратилди.\n«Илмсиз инсон мевасиз дарахт кабидур»\nВатан озодлиги, порлоқ келажак орзуси билан яшаган ва бу йўлда чинакам фидойилик кўрсатган маърифатпарвар боболаримизни ҳамиша ёд этмоғимиз, уларнинг ҳаёт йўллари, амалга оширган эзгу ишларини бугунги ва келажак авлодларга ибрат қилиб кўрсатмоғимиз керак.\nВасиятнома – фуқароларнинг хоҳиш-иродасидир\nҲар бир фуқаро ўзининг шахсий ва хусусий мулкини, мулкка бўлган ҳуқуқ ва мажбуриятларини ўзи вафот этганидан сўнг тасарруф этиш бўйича хоҳиш-иродасини ифода этадиган фармойиш қолдириш имконига эга. Бундай фармойиш васиятнома деб аталади.\nҳуқуқий демократик давлат ва эркин фуқаролик жамияти барпо этишнинг муҳим шартидир\nНотўғри маълумот тақдим этганлик учун\nИнвесторлар, текширувчи органлар ва назорат қилувчи органларни атайин нотўғри маълумотлар тарқатиш (тақдим этиш) орқали чалғитган қимматли қоғозлар бозори иштирокчилари энг кам иш ҳақининг уч юз бараваридан тўрт юз бараваригача миқдорда жарима солиниши мумкин.\nФарзанд оиланинг бахту камоли ҳисобланади. Унинг йиғиси эшитилмаган, кулгуси жарангламаган хонадон зиёсиз маскан кабидир.\n“Давлат ва жамиятнинг салоҳиятини белгилаб берувчи омиллар кўп.\n“Хонасининг эшигини кимдир тақиллатмай қўққисдан очди-ю хаёл суриб ўтирган Лидж Бейлининг капалаги учиб, қўлидаги трубкасини полга тушириб юборди.\nКечаги кунларимиз хотираси бугунги тинч ва осуда ҳаётимизнинг қадрига етишимизда муҳим аҳамиятга эга. Шу маънода 9 май — Хотира ва қадрлаш куни бошқа байрамларимиздан фарқ қилади.\nҲакамлик судлари: тез ва қулай\nМамлакатимизда фуқаролик муносабатлари, жумладан, тадбиркорлик субъектлари ўртасида вужудга келадиган хўжалик низоларини ҳал этиш мақсадида судловнинг мутлақо янги, нодавлат тури — ҳакамлик судлари ташкил этилган. 2013 йил 1 январгача Адлия вазирлиги томонидан республикамиз бўйича 208 та доимий фаолият юритувчи ҳакамлик суди рўйхатга олинган бўлиб, уларда 749 нафар судья ҳисобда туради.


Олимпиада чемпиони бухоролик ёшлар билан учрашди - EFFECT.UZ\n. 14:24 | 03.10.2021\nТаеквондо WТФ бўйича Токио-2020 Олимпия ўйинларининг олтин медали соҳиби Улуғбек Рашитов мамлакатимиз бўйлаб ёш спортчилар билан учрашиб, уларга мастер-класс ўтишда давом этмоқда. Кеча ўзбекистонлик энг ёш олимпиада чемпиони кўҳна ва ҳамиша навқирон Бухорода бўлди.\nЧемпион спортчимиз бухоролик ёш таеквондочилар билан учрашди. Учрашув “Ўзбекистон Pepsi” компанияси ҳомийлигида Бухоро вилоят Туризм ва спорт бош бошқармаси ҳамда Ўзбекистон Таеквондо WТ ассосициясининг Бухоро вилояти бўлими ташаббуси билан ташкил этилди.\nБухоро туман болалар ва ўсмирлар спорт мактабида ташкил этилган ушбу тадбирни интиқиб кутган ёшлар чемпион билан учрашганларидан сўнг ўз қувончларини яшира олишмади.\nТадбирда Бухоро вилояти Туризм ва спорт бош бошқармаси бошлиғи Ботиржон Шахриёров ҳамда кенг спорт жамоатчилиги иштирок этди. Вилоятнинг турли ҳудудларидан 450 нафардан зиёд ёш спортчилар қатнашган тадбирда Олимпиада ўйинлари ғолиби Улуғбек Рашитов таеквондо WТФ сирлари ва жанг техникасини намойиш қилди.\nУчрашувдан руҳланган ёшлар ўзларини қизиқтирган саволларга чемпиондан жавоб олишди. Шу билан бирга Улуғбек Рашитов олимпиада ўйинлари чоғидаги ҳис-ҳаяжонлари ҳамда бу натижага эришиш учун у қандай меҳнат қилиб, сабр ва ҳаракат билан ушбу марраларни забт этгани хақидаги фикрлари билан ўртоқлашди.\nTeglar:таеквондо WТФ, Токио-2020\nИшончли вакил оқолтинликлар билан учрашди\nТокио-2020: Бугун курашга киришадиган ўзбек спортчиларининг натижасини кузатиб боринг!\nТокио-2020: Бугун Ўзбекистон вакиллари қандай натижа қайд этди


«Туризм фидойиси» кўкрак нишони соҳиблари маълум бўлди\n07:49 / 28.09.2020\n“Туризм фидойиси” кўкрак нишонининг 2020 йилги совриндорлари маълум бўлди. Бу ҳақда Туризм қўмитаси хабар қилмоқда.\nПрезидентнинг 2019 йил 13 августдаги “Ўзбекистон Республикасида туризм соҳасини янада ривожлантириш чора-тадбирлари тўғрисида”ги 5781-сонли фармони ижросини таъминлаш мақсадида Вазирлар Маҳкамасининг 2020 йил 10 июлдаги 433-сонли қарори билан “Туризм фидойиси” кўкрак нишони таъсис этилди.\nУшбу кўкрак нишони Ўзбекистон Республикаси президентининг 2019 йил 13 августдаги “Ўзбекистон Республикасида туризм соҳасини янада ривожлантириш чора-тадбирлари тўғрисида”ги ПФ-5781-сонли Фармони ижросини таъминлаш, шунингдек, Ўзбекистон Республикасида туризм соҳасини ривожлантиришга муносиб ҳисса қўшган давлат органлари, жамоат ташкилотлари, тадбиркорлик субъектлари, ижтимоий соҳа ва оммавий ахборот воситалари вакиллари ҳамда чет элдаги ватандошларни рағбатлантириш мақсадида таъсис этилди.\nКўкрак нишоннинг 2020 йилги совриндорлари:\n1. Маҳмуд Абдуллаев – Жанубий Кореядаги “LAZZAT” ўзбек ресторани раҳбари;\n2. Бадак Садик – Туризмни ривожлантириш давлат қўмитаси раисининг штатдан ташқари маслаҳатчиси;\n3. Амина Бекжонова – “MUINAK TOUR” МЧЖ директори;\n4. Гулмурод Зарифуллаев – “Синтобистон” оилавий меҳмон уйи раҳбари;\n5. Шуҳрат Ибрагимов – Туризмни ривожлантириш давлат қўмитаси Сурхондарё вилоятидаги ҳудудий бошқармасининг Маркетинг ва туризм муайян турларини ривожлантириш бўлими бошлиғи;\n6. Дониёр Қодиров – Ўзбекистон Республикаси Ички ишлар вазирининг туризм ва транспорт объектларида хавфсизликни таъминлаш бўйича ўринбосари – Полковник;\n7. Киёси Куросава – Япониялик кинорежиссёр, сценарист, ёзувчи ва педагог;\n8. Илҳом Маҳкамов – Транспорт вазирнинг биринчи ўринбосари;\n9. Алишер Назиров – Ўзбекистон “Ҳунарманд” уюшмаси Фарғона вилояти Риштон тумани бўлими аъзоси, кулол;\n10. Муродулла Сайдаминов – Orient Voyage сайёҳлик фирмаси бош директори;\n11. Софи Ибботсон – Ўзбекистон Республикасининг Буюк Британиядаги Туризм бренди элчиси;\n12. Тоҳиржан Солиев – Ўзбекистон Аэронавтика федерацияси раиси;\n13. Тони Тончиан Дзоу – “Ипак йўли” туризм халқаро университети ректори маслаҳатчиси;\n14. Эльмира Тухватуллина - Ўзбекистон миллий телерадиокомпанияси, “Dunyo bo‘ylab” телеканали давлат унитар корхонаси директорининг ижодий ишлар бўйича ўринбосари;\n15. Равшан Убайдуллаев – “Амирсой” тоғ чанғи курортини ташкил этиш бўйича лойиҳа раҳбари;\n16. Уитердик Катерина – хорижий тадбиркор;\n17. Анвар Шарапов – вафот этган (сўнгги иш жойи Ўзбекистон хусусий сайёҳлик ташкилотлари уюшмаси раиси маслаҳатчиси);\n18. Эркин Холматов - Жиззах вилояти Экология ва атроф-муҳитни муҳофаза қилиш бошқармаси бошлиғи;\n19. Муҳайё Ҳайитова – Туризмни ривожлантириш давлат қўмитасининг Ҳудудий бошқармалар фаолиятини мувофиқлаштириш бошқармаси бошлиғи ўринбосари;\n20. Дилёр Ҳакимов - Ўзбекистон Республикасининг Бельгия Қироллигидаги фавқуллодда ва мухтор элчиси, Европа Иттифоқи ва НАТОдаги ваколатхоналар бошлиғи.\n“Туризм фидойиси” кўкрак нишони совриндорларини қутлаш маросими яқин кунларда тантанали равишда ўтказилади, унда бош вазир ўринбосари, Туризмни ривожлантириш давлат қўмитаси раиси Азиз Абдуҳакимов совриндорларга кўкрак нишонини топширади.\n16:20 / 22.06.2022\nЎз миллий қадриятларини улуғлаган давлат пойтахти – Боку манзаралари\n15:45 / 07.06.2022\nЎзбекистонга киришдаги коронавирус билан боғлиқ барча чекловлар бекор қилинди\n14:12 / 07.06.2022\nРоссиялик сайёҳ Ўзбекистонга дрон олиб киргани учун судланди\n07:56 / 04.06.2022\nБухорода туризмни ривожлантириш бўйича ҳукумат режалари эълон қилинди


Аштархоний Имомқулихон ва Жўйборийлар\nАштархонийлар сулоласининг учинчи вакили Имомқулихон (1611-1642) ҳукмронлик даври давлат хокимиятининг бир оз бўлса-да кучайиши, сиёсий барқарорликнинг ўрнатилиши, ўзаро ички низоларга чек қўйилиши билан изоҳланади. Унинг даврида Бухорода Лабиҳовуз, Нодир-девонбеги хонақоси ва мадрасаси, Регистонда Поянда масжиди қурилди.\nИмомқулихон Бухоро тахти даъвогарларидан бири, Обивард ҳукмдори аштархоний Динмуҳаммадхоннинг катта ўғли эди. Лекин унга тўлиқ ота тарбиясини олиш насиб этмади. XVII аср бошларида Динмуҳаммадхон Бухоро тахтини қабул қилиш учун Обиварддан Бухорога келаётганда йўлда ўлдирилди. Унга қадар, яъни «қизилбошлар» билан шиддатли жанглар кетаётган пайтда Имомқулихон ўз онаси ва укаси Надрмуҳаммадхон билан биргаликда Обиварддан Мовароуннаҳрга жўнатилган эди.\nXVII асрнинг 10-йилларига қадар Имомқулихон Бухоро хонлиги сиёсий ҳаётига аралашмади. Бу даврда амакилари Боқимуҳаммадхон (1601-1605), Валимуҳаммадхон (1605-1611) бирин-кетин мамлакатни бошқаришди. Валимуҳаммадхон Бухоро тахтини эгаллаб, Шоҳбек кўкалдошни Балх ноиби этиб тайинлагандан сўнг, кўп ўтмай Имомқулихон ва Валимуҳаммадхон ўртасида ихтилофлар келиб чиқди ва Валимуҳаммадхонга қарши фитна тайёрлана бошланди. Чунки Валимуҳаммадхоннинг Балхдаги ноиби Шоҳбек кўкалдош Балх аҳлига беҳад зулм қилаётган эди . Фитнадан хабар топган Валимуҳаммадхон Эрон подшоси шоҳ Аббос ҳузурига шошилди ва ундан ҳарбий мадад олиб, жияни Имомқулихонга қарши от сурди. Амакисининг «қизилбошлар» билан тил бириктирганини эшитган Имомқулихон жуда хафа бўлди ва дин пешвоси Хўжа Ҳошимий руҳий мададига суянишни афзал кўрди. Валимуҳаммадхон билан Имомқулихон ўртасида бўлиб ўтган жангларда Валимуҳаммадхон мағлуб бўлиб, асирга тушди. Уни Имомқулихон олдига олиб келишди ва Имомқулихоннинг буйруғи билан калласи танасидан жудо қилинди. Имомқулихоннинг 38 йиллик ҳукмронлигининг ибтидоси ўз амакиси Валимуҳаммадхонни қатл этиш билан бошланди. Бу воқеа 1611 йилда содир бўлди.\nИмомқулихон ўз сиёсатини ўрта асрлар учун анъанавий бўлган ўзга ҳудудларни босиб олиб, мамлакат чегараларини кенгайтиришдан бошлади. 1613 йилдаги Тошкент воқеалари бунга мисолдир. Тошкент воқеалари Имомқулихон сиёсатидаги хунрезлик ва истибдоднинг энг юқори поғонаси бўлди. Шимолда яшовчи қозоқлар, қалмиқлар шу йили Мовароуннаҳр ҳудудларига, жумладан, Тошкентга ҳужум қилишди. Имомқулихон қозоқлар ва қалмиқларга қарши от суриб, уларни Мовароуннаҳрдан қувиб чиқаришга муваффақ бўлди.\nЗафар қучган Имомқулихон ўз ўғли Искандархонни Тошкентга ҳоким этиб тайинлайди. Искандархоннинг Тошкент аҳолисига ўтказган зулму зўравонликлари, солиқлар миқдорини ошириши ялпи норозиликни келтириб чиқарди ва Искандархон ўлдирилди . Бу машъум хабар Имомқулихонга бориб етгач, у Балхга, ўз укаси Надрмуҳаммадхонга мактуб ёзиб, уни бу воқеадан огоҳ этди. Сўнгра катта қўшин ҳамроҳлигида Тошкентга йўл олди. Надрмуҳаммадхон ҳам акасига ёрдам бериш учун Тошкентга юзланди. Ака-укалар қўшини бирлашиб бир ой мобайнида Тошкентни қамал қилиб турди. Шаҳар дарвозаларидан бири ёндириб юборилди ва Имомқулихон лашкарлари Тошкентга кириб қирғин бошлашди. Ёшу қари баравар тиғдан ўтказилди. Қирғин шу даражага бориб етдики, мазлумлар фарёдига дош бера олмаган Имомқулихон лашкарбошилари қон тўкиш мислсиз тус олганлигини тан олиб Имомқулихонга қирғинни тўхтатишни маслаҳат беришди. Имомқулихон бунга жавобан шундай деди: «Ўғлимнинг хуни учун Тошкент аҳолисининг қони отимнинг узангисига етмагунча қирғинни тўхтатмайман, деб қасам ичганман» . Лашкарбошилар хонни бу йўлдан қайтаришнинг бошқа чорасини топишди. Улар фақиҳ (қонуншунос)ларга мурожаат қилишди. Фақиҳлар эса, Имомқулихонни отда суви узангига етадиган ҳовузга кириши ва ҳовуз сувига қатл этилган одамлар қони аралаштирилиши тўғрисида фатво чиқаришди. Имомқулихон шундай қилгач, ғазаби пасайди ва қирғинни тўхтатди.\nМамлакат ҳудудларини кенгайтириб, бошқарув тизимини қўлга олган Имомқулихон ички аҳволни яхшилашга эътибор қаратди. Баъзан у кечқурунлари кийимини ўзгартириб шаҳар айланишга чиқарди ва шу йўл билан ҳақиқий аҳволни англашга, мавжуд қусурларни бартараф қилишга ҳаракат қиларди. Унинг табиатида илм аҳлига, дарвешларга мойиллик ҳам мавжуд эди. У олимлар, шоирлар, дарвишлар, ўз замонасининг улуғлари суҳбатини яхши кўрган. Ўзи ҳам сўфиёна шеърлар машқ қилган . У айниқса, шайх Мавлоно Юсуф Қорабоғий суҳбатларини хуш кўрарди. Мавлоно Юсуф Қорабоғий Хуросондан Бухорога келиб, бу ерда Муллои Нав тахаллуси билан машҳур бўлган Мирзожон Шерозийга мурид бўлади ва Имомқулихон даврида тариқатда камолотга эришади. 1643 йилда вафот этиб Бухоро атрофидаги Сафидмўй қишлоғида дафн қилинади.\nШоирлардан Туробий ва Наҳлийга Имомқулихоннинг ҳурмати баланд эди. Шоир Наҳлий Имомқулихонга бағишлаб мадҳия ёзади ва бунинг эвазига унинг моддий мурувватларидан баҳраманд бўлади .\nИмомқулихон фаолиятида Жўйбор хўжаларига муносабат алоҳида ўрин тутарди. У бу хонадон ижтимоий салоҳиятини ҳисобга олган ҳолда хонадон вакиллари билан яхши алоқа ўрнатади. Ўз синглисини Жўйбор хўжалари вакили Хўжа Тожиддинга (1574-1646) никоҳлаб бериб, хон салтанати мавқеини мустаҳкамлашга ҳаракат қилди. Ўз навбатида Хўжа Тожиддин илтимосларини ҳам ерда қолдирмасди. Баъзан оҳу ови билан машғул бўлган Имомқулихоннинг бир бор ови бароридан келмади. Бундан дарғазаб бўлиб ўз лашкарларига ов қилинаётган ҳудуд атрофларида яшаётган аҳолининг мол-мулкини талашга буюрди. Лекин Хўжа Тожиддин аралашуви билан аҳоли мол-мулки ғоратдан сақлаб қолинди. Айрим давлат лавозимларига одам тайинлашда Имомқулихон Хўжа Тожиддин маслаҳатларини олиб турган.\nЖўйбор хўжаларининг бошқа бир вакили – Муҳаммад Юсуф Хўжа (1593-1651) билан Имомқулихон муносабатлари жуда яхши эди. Унга Имомқулихон томонидан кўплаб инъомлар қилинган. Лекин хўжазодаларнинг бошқа бир вакили Абдураҳим Хўжа (1575-1628) билан Имомқулихон ўртасида ўзаро келишув амалга ошмади. Улар ўртасида юз берган ихтилоф оқибатида Абдураҳим Хўжа ҳажга кетишга мажбур бўлади, Мол-мулки эса Имомқулихон буйруғи билан мусодара қилинади . Унинг ташаббуси билан Сумитанда бошланган мадраса қурилиши охирига етказилмай қолди ва ғиштлари турли мақсадларда ташиб кетилди .\nИмомқулихон ўз ҳукмронлигининг охирги йилларида кўз оғриғи касалига чалинди. Табиблар ҳам унинг бу дардига шифо топишолмади. Охир-оқибат у ожиз бўлиб қолди. Бухоро тахтидан воз кечди ва укаси Надрмуҳаммадхонни Балхдан Бухорога таклиф қилиб, уни тахтга ўтқазди. Ўзи эса Каъбатуллога ҳажга кетди. Умрининг қолган қисмини Мадинада ўтказди ва шу ерда вафот этди.\nТарихчи Муҳаммад Юсуф мунши Имомқулихон ҳукмронлик даврига қуйидагича баҳо берган эди: «Имомқулихон оёқлари давлат узангисида бўлган пайтда, унинг тасарруфидаги бирор жойда – на Балхда, на Бухорода исён ва тартибсизликлар бўлди!» . Шу тарихчи Имомқулихон даврини темурий Султон Ҳусайн даврига қиёс қилади.\nҲалим Тўраев, Бухоро Давлат университети доценти, тарих фанлари номзоди


Мисрда сайёҳлар учун иккита янги туристик шаҳар очилади 26-09-2021, 14:18 | Zamin.uz\nМисрда бир неча ой ичида сайёҳлар учун иккита янги шаҳар очилади. Бу ҳақда мамлакат Туризм вазирлиги раҳбари Холид ал-Ананига таяниб, «РБК» хабар берди.\n«Келгуси бир неча ой ичида биз иккита бутунлай янги сайёҳлик шаҳри очишни режалаштирмоқдамиз. Улардан бири шимолда Қоҳирадан таҳминан 100 километр узоқликда, Қизил денгизга яқинроқда бўлади. Шаҳар Ал-Галала деб номланади», — дея ал-Анани у ерда яхталар учун жиҳозланган бандаргоҳ борлигини қўшимча қилди.\nҚайд этилишича, иккинчи шаҳар Ўрта Ер денгизи соҳилида, Искандария яқинида жойлашган бўлади ва у Ал-Аламин деб аталади. Вазир чет элликлар орасида машҳур бўлган Хургада ва Шарм аш-Шайхдан ташқари Мисрда яна бошқа «жуда машҳур сайёҳлик шаҳарлари» борлигини эслатиб ўтди: Марса ал-Алам, Таба, Нувейба ва Сафага. Унинг сўзларига кўра, улар жуда катта сайёҳлар оқимини қабул қилмоқда.\nТуризм вазирлиги раҳбари, шунингдек, расмийлар Мисрнинг барча сайёҳлик зоналари ва шаҳарларини транспорт йўналишлари, жумладан, арзон рейслар, тезюрар йўллар ва темир йўллар билан боғлашни режалаштираётганини таъкидлади. «Асосий мақсад — сайёҳларнинг ушбу шаҳарларга ташриф буюриши ҳамда бир эмас, кўп марта келиши учун имконият яратиш»,—деб тушунтирди ал-Анани.\nАпрель ойида Захи Хавасс бошчилигидаги мисрлик археологлар Луксор (Мисрнинг жанубидаги шаҳар) яқинидан қум остига кўмилиб кетган уч минг йиллик шаҳарни топганди. Шаҳарга Мисрнинг энг буюк ҳукмдорларидан бири, эрамиздан аввалги 1391—1353 йилларда мамлакатни бошқарган 18-сулоланинг тўққизинчи ҳукмдори Аменхотеп III томонидан асос солинган. “Замин” янгиликларини “Facebook”да кузатиб боринг\nЯнгиликлар » Дунё » Мисрда сайёҳлар учун иккита янги туристик шаҳар очилади


Amazon интернет тарқатиш учун иккита сунъий йўлдош прототипларини 2022 йилда ишга туширади\nФан-техника 16:50 / 02.11.2021 17790\n2022 йилда Amazon KuiperSat-1 ва KuiperSat-2 прототипларини орбитага чиқаришни режалаштиряпти, дея ёзмоқда Reuters.\nОктябрь ойи охирида Amazon сунъий йўлдош двигателларини коинотда маневр қилиш учун синовдан ўтказди. Компания томонидан маълум қилинишича, икки прототип Ердан 590 км баландликда ишлайди. Синовлардан кейин компания томонидан технология сониясига 400 Мбит ўтказиш қобилиятини таъминлаши ҳақида маълум қилди.\nСунъий йўлдошлар ABL Space Systems стартапи томонидан ишланган RS1 тажриба ракетаси ёрдамида олиб чиқилади. Компания синов якунлангач, прототиплар ёниб кетиши ва коинотни ифлослантирмаслиги учун уларни Ер атмосферасига йўналтиришга ваъда берди.\n2021 йилнинг июль ойида Amazon Facebook компаниясидан сунъий йўлдош интернетини ишлаб чиқувчи жамоани сотиб олди. Улар шу пайтга қадар мавжуд бўлган, 500 кишидан иборат жамоага қўшилади.\nAmazon Ер орбитасига 3236та сунъий йўлдошни чиқаришни режалаштирмоқда. Бунинг учун АҚШда инфратузилма яратиш мақсадида 2030 йилгача 10 млрд доллар сарфлаш кўзда тутилган. Компания сунъий йўлдошларнинг ярмини 2026 йилгача учириши керак.\nИлон Маскнинг Starlink компанияси сунъий йўлдош интернетини 2020 йил куз фаслидан бери синовдан ўтказиб келмоқда. Буюк Британиянинг OneWeb компанияси ўзининг барча сунъий йўлдошларини 2021 йилнинг охиригача орбитага чиқариш учун 500 млн доллар жалб қилди.\n22:44 / 27.01.2022 35891\n21:18 / 27.01.2022 7844\n20:59 / 27.01.2022 9105


ЎзА - Нуронийлар доимо эъзозда\n05.05.2017 15:18 Чоп этиш версияси\nПрезидентимиз Шавкат Мирзиёевнинг шу йил 4 апрелдаги “Иккинчи жаҳон уруши қатнашчиларини рағбатлантириш тўғрисида”ги фармони ҳамда “Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида”ги қарорига мувофиқ уруш ва меҳнат фахрийларини моддий ва маънавий рағбатлантиришга бағишланган тадбирлар, учрашувлар бўлиб ўтмоқда.\nЎзбекистон Халқ демократик партияси марказий кенгаши томонидан “Қаҳрамонлик, бурч ва фидойилик” шиори остида ўтказилаётган тадбирлар доирасида пойтахтимизда истиқомат қилаётган Иккинчи жаҳон уруши ва фронт орти қатнашчилари ҳолидан хабар олинди.\nУзоқ йиллар юртимиз хизматига камарбаста бўлиб, бугун кексалик гаштини сураётган, Ватанимиз истиқболи, фарзандларимиз иқболи учун дуогўй фахрийларнинг ҳаёти бугунги ёшлар учун ҳақиқий ибрат мактабидир.\n– Уруш кўплаб кишиларнинг ҳаётига зомин бўлди, – дейди Яккасарой туманида истиқомат қилувчи Иккинчи жаҳон уруши қатнашчиси Исроил Ойхўжаев. – Сафдошларимизнинг қанчаси жанггоҳларда қолиб кетди. Ўша фидойи ўғлонлар хотираси азиз. Омон-эсон қайтганларнинг қадри юксак. Халқимиз, шогирдларимиз ардоғида умргузаронлик қилаётганимдан бахтиёрман. Бизни йўқлаб келганларидан бошим кўкка етди, кўнглим тоғдек кўтарилди.\nУчрашувда уруш қатнашчилари ҳамда фронт ортида меҳнат қилган фахрийлар йиғилганларга ота-боболаримизнинг енгилмас иродаси, чексиз матонати ҳақида сўзлаб берди. Ёшларга бугунги тинч-осойишта кунларни кўз қорачиғидек асраб-авайлаш лозимлиги ҳаётий мисоллар асосида тушунтирилди.\n– Ўтганлар хотирасини ёд этиш, кексаларга ҳурмат ва эҳтиром кўрсатиш миллий қадриятларимиздан ҳисобланади, – дейди Ўзбекистон Халқ демократик партияси марказий кенгаши раиси ўринбосари Улуғбек Вафоев. – Байрам арафасида фахрийлар ҳолидан хабар олиниб, уларга уй юмушларида кўмаклашиш, турар жойларини тартибга келтириш мақсадида ўтказилаётган ҳашарлар авлодлар ўртасидаги меҳр ришталарини мустаҳкамламоқда. Ёш авлодни Ватанга муҳаббат, миллий қадриятларимизга ҳурмат руҳида тарбиялашда бундай учрашувларнинг аҳамияти катта.\nУруш ва меҳнат фахрийларига эсдалик совғалари топширилди.


Ўзбекистон ва Россия ҳарбий авиацияларнинг икки давлат ҳаво кенгликларидан фойдаланишига келишиб олди - Parstoday\nЎзбекистон ва Россия ҳарбий авиацияларнинг икки давлат ҳаво кенгликларидан фойдаланишига келишиб олди\nЎзбекистон мудофаа вазири Абдусалом Азизов 12 октябрь куни Қозоғистон ва Россия мудофаа вазирлари билан учрашув ўтказди. Бу ҳақда Мудофаа вазирлиги матбуот хизматига таяниб, «Газета.uz» хабар берди.\nУчрашувларда томонлар мудофаа соҳасида Ўзбекистон—Қозоғистон ва Ўзбекистон—Россия ҳамкорлиги ҳолати ва истиқболлари масалаларини муҳокама қилди, ҳарбий-техник йўналишларда ўзаро манфаатли алоқаларни мустаҳкамлаш бўйича фикр алмашилди.\nАбдусалом Азизов россиялик ҳамкасби билан мулоқотда Россия ҳарбий мутахассислари билан қўшма тадбирларни ўтказиш муҳим аҳамиятга эга эканлигини таъкидлаб ўтди. Унинг фикрича, 2017 йилнинг октябрида Жиззах вилоятидаги «Фориш» полигони базасида Ўзбекистон—Россия ҳарбий машғулотларининг ўтказилиши ўзаро манфаатли алоқаларнинг бошланишига янги туртки берди.\nРоссия мудофаа маҳкамаси раҳбари Сергей Шойгу Россия Ўзбекистонни Марказий Осиёда, жумладан, хавфсизлик соҳасида стратегик шерик сифатида кўришини таъкидлаб ўтди.\n«Замонавий шароитда хавф ва таҳдидларга, айниқса, минтақада халқаро терроризмнинг тарқалишига қарши биргаликда курашиш лозим», — дея қўшимча қилди Сергей Шойгу.\nАбдусалом Азизов келгуси йили бўлиб ўтадиган Халқаро армия ўйинлари ҳамда Халқаро хавфсизлик бўйича Москва анжуманида иштирок этишга таклиф қилинди.\nЎзбекистон ва Россия мудофаа вазирлари 2019 йилдаги ҳарбий ҳамкорлик режасини ҳамда икки давлат ҳарбий ҳаво кемалари учун Ўзбекистон ва Россия ҳаво кенгликларидан фойдаланиш тўғрисидаги ҳукуматлараро битимни имзолади. Ҳукуматлараро битим ҳарбий юкларни ташиш ва ҳарбий-транспорт самолётларининг қўнишсиз парвозларини амалга ошириш масалаларини тезкорлик билан ҳал этишга имкон беради.\nоктябр 13, 2018 16:51 Asia/Tashkent\nЎзбекистон Республикаси Хавфсизлик кенгаши котиби Қозоғистон мудофаа вазири билан учрашди


Rost24 - Маданий меросни асраб қолишга миллиардлаб маблағ ажратиляпти. Кеч бўлмадими?\nҲисоботларда Ўзбекистонда маданий мерос объектлари сони 8 мингдан ортиқлиги фахр билан кўрсатилади. Дунёнинг энг буюк ва қайтарилмас цивилизациялари ўчоғи бизни Ватанимизда эканлиги ҳатто дарсликларга ҳам киритилган. Лекин, унга муносабат афсуски мақтагулик эмас. Ўзбекистонда 30 йилда, яъни мустақиллик даврида маданий мерос объектларига етказилган зарар миқдори 4 трлн сўмдан ошганини нима билан изоҳлаш мумкин?\nҲатто тарих талон-тарож қурбони\nЎтказилган текширишларда республика бўйича 14 та музейда 3 мингдан зиёд нодир ва ноёб маданий бойликлар талон-торож қилингани аниқланган. Жумладан, Бухоро давлат музейида жами 31,5 миллиард сўмлик 81 та маданий бойликлар қалбакиларига алмаштириб қўйилган. «Ичан қалъа» давлат музей фондида жами 101 та музей ашёлари аслига тўғри келмаслиги маълум бўлган.\nБир қанча маданий мерос объектларига қурилишлару, ўзбошимчалик билан қилинган реставрация ишлари сабабли жиддий зиён етказилган.\nЭнди маданий меросни асраб қолишга миллиардлаб маблағ ажратилмоқда. Лекин...\nМаданий мерос агентлиги директорининг биринчи ўринбосари Турсунали Қўзиевнинг таъкидлашича:\n«Тошкент 2200 йиллик тарихи давомида шунчалик бой мерос қолдирганки, буни бутун бошли институтлар, вазирликлар йиллар давомида ўрганиб, сақлаб келиши керак эди. Лекин ундай бўлмади. Мана бу йил масалан Князь Константин Романовнинг саройига маблағ ажратиляпти. Лекин Тошкент кўчаларида аҳамияти билан, тарихи билан ундан кам бўлмаган ва уникидай меъморлар лойиҳаси асосида яратилган бинолар кўп. Афсуски, кўпи бузилиб кетди. Нима эмиш булар босқинчилик даври обидалари эмиш.»\nОлим биноларни «босқинчилар даври меъморчилиги» дея бузиб ташланиши жуда катта тарихий хато эканлигини таъкидлади. Унинг айтишича, биноларни босқинчилар эмас, ўзимизнинг қўли гул меъморларимиз қуришган. Ўзбекистон амалий санъат музейи, Половцов уйи ҳам шулар жумласидандир.\n«Символлар бор ва обидалар бор. Бизда символ билан обидани вайрон қилиш ҳолатлари кўп бўлган. Мана дунёда фашизм символлари таъқиқланади, лекин биносини бузиб ташлашмайди. Масалан, Римда Муссолини қурдирган бино ҳам турибди, унгача ҳам императорлар қурдирган барча бинолар жойида турибди. Символларни эса олиб ташлашган ва бинолардан бошқа мақсадда фойдаланилади.»\nШунингдек, агентлик масъули мамлакатимизда, жамиятимизда одамларнинг маъданий меросларнинг аҳамиятини ҳис қилмаслиги, кўпчиликда тарихий обидалар «эскилик сарқити» деган қараш шаклланиб қолганини қоралайди.\n«Мана, Собиқ совет даврида Чилонзор ва бошқа туманларда қурилган кўп қаватли уйларнинг ён томони ажойиб мозаикалар билан безатилган. Буни ҳар сафар ёки бузилаётган, қўпорилиб ташланаётган ёки бўялаётган жойда аҳоли вакиллари чиқади, блогер-журналистлар «дод-вой» солади кейин ўз ҳолатига қайтарилади ва кечирим сўралади. Лекин шуни қилмаслик мумкинку. Маданий мероснинг аҳамиятига етиб борган одам шуни бузмайдику».\nАфсуски, бу ягона муаммо эмас. Тошкент шаҳрида ва бутун республикада маданий меросга эътибор қаратилган тақдирда ҳам ундан нотўғри фойдаланиш ҳолатлари жуда кўп.\nТарих изини ўчираётган «реставратор»лар\nТурсунали Қўзиевнинг мисол келтиришича, Ситораи Моҳи Хоса, Абдулла Қодирий уй музейи кабиларни реставрация қилиш учун давлат катта маблағ ажратган эди. Аммо реставраторлар хатоси туфайли уларнинг тарихий аҳамияти йўқолган.\n«Бунинг тагида битта нарса ётибди. «Реставратормиз» деётганлар аслида оддий сувоқчи ва қурувчилар. Улар тендерда ютиб чиқишган ўзлари билган ишини қилишади. Уларни назорат қилиш учун эса мутахассис етишмаяпти.»\nБузилиб кетган маданий мерос объектига пул ҳам ажратилиб келинади\nОлим Ўзбекистонда ҳалигача қоғозларга қараб хулоса қилинишини, Тошкент шаҳри ва вилоятида ўнлаб қоғозларда турган ва маблағ ажратилиб келинаётган маданий меросларнинг рўйхати бору лекин бориб қаралса тагида маданий мероснинг ўзи йўқлиги ва аллақачон умуман йўқ бўлиб кетганлигини айтди.\nРўйхатлар мақтаниш учун холосми?\n«Биз ғурурланиб мана шунча маданий меросларимиз бор, мана рўйхати деб карнай чаламиз, тагида объектнинг ўзи йўқ. Улар ожиз, уларни асраш учун битта қурувчига қур ёки таъмирла деб бўлмайди. Кўп маблағ керак, билим ва изланиш, олимлар керак. Шуларнинг ҳаммасини жамлангандагина буларни асраб қолиш мумкин».\nКўҳна Тошкентнинг тарихини сақлаб қолиш учун йилига қанча маблағ ажратилади?\nБу саволга Тошкент шаҳар маданий мерос бошқармаси бошлиғи Эсон Абдурасуловдан жавоб олдик:\n«2022 йилда ҳукуматимиз томонидан 21 млрд 800 млн сўм маблағ 5 та объектга ажратилди. Бу бўйича лойиҳалаш ишлари институтимиз томонидан амалга оширилмоқда.\nБундан ташқари, Тошкент шаҳар маҳаллий кенгаши томонидан ҳам депутатларимизнинг тасдиғига кўра 10 та объектимизга 16 млрд маблағ ажратилди. 2022 йилнинг ўзида 21 та объектимизда таъмирлаш-тиклаш ишлари олиб борилади.»\nМаданий мерос агентлиги раиси ўринбосари Турсунали Қўзиев бу эътибор энди қаратилаётганини, узоқ йиллар давомидаги эътиборсизликни қоралади. Чунки, йўқотилган тарих изини миллиардлаб маблағ сарфлаб ҳам қайта тиклаш мушкул.\nЭслатиб ўтамиз, жорий йил 26 апрель куни ўтказилган видеоселектор йиғилишида президент Шавкат Мирзиёев ҳам бу ишларни қоралаб, «Бундан буён музейлардаги шароитларга вилоят ҳокимлари жавобгар бўлади», — деб таъкидлаган. Умид қиламизки, ҳокимлар тарихий объектлар яқинида қурилиш ишларини бошлашдан олдин ҳам бу жавобгарлик борлигини ёдга олишади.\nТег: моддий-маданий мерос тарих Юнеско рўйхати Турсунали Қўзиев маданий мерос объектлари\nРост24 га рахмат керакли муаммоларни ёритганларинг учун лекин бунга муносиб чора еуриладими яна қоғозда қолиь кетадими лекин бу хукуматни келажак авлод кечирмайди


Шавкат Мирзиёев «Ниҳол» инновацион мактабига ташриф буюрди (+ФОТО) | O'zLiDeP\nШавкат Мирзиёев «Ниҳол» инновацион мактабига ташриф буюрди (+ФОТО)\nПрезидент Шавкат Мирзиёев 30 ноябрь куни Урганч шаҳридаги «Ниҳол» инновацион мактабини бориб кўрди.\nЖорий йил сентябрь ойида фаолият бошлаган ушбу нодавлат таълим муассасаси бошланғич синф ўқувчиларига ментал арифметика, инглиз ва рус тилларини чуқурлаштирилган тарзда ўргатишга ихтисослашган. Ўқувчиларнинг бўш вақтини мазмунли ташкил этиш мақсадида шахмат тўгараги ташкил этилган. Мактабга тайёрлов гуруҳлари ҳам йўлга қўйилган.\nМактабда 19 та фан хонаси, кутубхона, ошхона, спорт зали, ўқитувчилар ва ҳамшира хоналари, фаоллар зали мавжуд.\nҲозирда инновацион мактаб 250 ўринга мўлжалланган. Эҳтиёждан келиб чиқиб яна 500 ўринли янги ўқув биноси барпо этиш режалаштирилган. Унда болалар ўқишни юқори синфларда ҳам давом эттириб, билимини мустаҳкамлаб боради.\nДавлатимиз раҳбари ўқитувчилар фақат дарс бериш билан шуғулланмасдан болаларнинг дунёқаришини ўстириши, мантиқий фикрлашга ўргатиши, уларнинг руҳиятига эҳтиёткорона муносабатда бўлиши зарурлигини таъкидлади.\nМактабга автобус ва ўқувчиларга планшетлар совға қилиш бўйича топшириқ берди.\nШавкат Мирзиёев: Мамлакатимизда 5G технологиясини жорий этишни тезлаштириш керак\nЎзбекистон Президенти Хитой Раиси билан учрашди (+ФОТО)